Aldundiak foru garraio lineen maiztasuna handituko du azarotik aurrera | El Correo\nAldundiak foru garraio lineen maiztasuna handituko du azarotik aurrera\nBidaiari kopuruak % 21 egin du gora urtarriletik irailera bitartean\nI.AGOTE Lunes, 17 octubre 2016, 00:27\nAzaroan, Arabako Foru Aldundiak zerbitzu kopurua areagotuko du bere eskumeneko errepide bidezko herri arteko zortzi garraio lineatan, maiztasunak handitu eta beste herri batzuetan ere geralekuak jartzeko helburuarekin. Urtarriletik irailera bitartean, guztira 499.923 bidaiarik erabili du foru garraioa, 2015ean aldi horretan baino % 21 gehiagok.\nZerbitzu areagotze horrek onura ekarriko die Araba Erdialdeko emakidako 1, 3, 4, 6 eta 13 lineei (Gasteiz/Zigoitia, Aramaio/Arrasate, Gasteiz/Narbaxa, Gasteiz/Kanpezu/Lizarra eta Gasteiz/Langraiz Oka/Bóveda), eta Arabako Errioxako emakidako 7, 8 eta 9 lineei (Gasteiz/Lagran, Logroño/Oion/Guardia eta Gasteiz/Logroño).\nNeurri horrek azaro erdialdetik aurrera izango du eragina, eta honako hauek ahalbidetuko ditu: Arriola, Gordoa eta Galarreta herriei zerbitzua ematea, neguko hilabeteetan ere Urizaharra herrian ohiko zerbitzuari eustea eta maiztasun handiagoak jartzea. Josu López Ubierna Bide Azpiegituren eta Mugikortasunaren Saileko diputatuak azaldu duenez, Azken helburua da, batetik, foru garraioaren zerbitzu publikoa hobetzea, giltzarri baita Arabako gizarte eta lurralde kohesiorako, eta, bestetik, erabiltzaileen eskaerei erantzuna ematea.\nLópez Ubiernak agerraldia egin du gaur Batzar Nagusietan, Mugikortasunaren Plan Zuzentzailearen garapenaren nondik norakoak azaltzeko eta ekitaldi honetako bidaiarien datuak jakitera emateko, eta agerraldi horretan iragarri ditu aipatutako berritasunak ere. Urtarriletik irailera bitartean, guztira 499.923 lagunek erabili dituzte foru erakundeak kudeatzen dituen autobus lineak, hau da, 2015eko aldi berean baino % 21 gehiagok.\nUrteko lehen bederatzi hilabeteetan, Arabako Errioxako emakidako lineetan bidaiari kopuruak % 28,6ko igoera izan du; Araba Erdialdeko emakidako lineetan, berriz, % 18koa, eta Aiarako emakidari dagozkion lineetan, %16koa. Oso bilakaera positiboa da, eta honako hauei esker gertatu dela uste dugu: maiztasunak eta ibilbideak hobetu izanari, BAT txartela eta bere abantailak sartu izanari eta autobus moderno eta erosoagoak jarri izanari esker, alegia.\nBerariaz eskerrak eman nahi dizkiet arabarrei, emakida berriei ematen ari zaien erantzunagatik, bai eta BAT txartelaren erabilera handiagatik ere. Dagoeneko, gure lineen bidaiarien ia erdiek txartel horren bidez ordaintzen dute, nabarmendu du diputatuak.\nMugikortasunaren Plan Zuzentzailearen garapenean honako hauek izango dira hurrengo mugarriak: urtea amaitu baino lehen Bilbo-Logroño linearen emakida berria abian jartzea, maiztasun handiagoekin eta prezio merkeagoekin; 2017. urte hasieran Miranda/Gasteiz/Durango linea lizitatzea, funtsezko hobekuntzak sartuta; eta datorren urtean eskualde garraio zerbitzu berria lizitatzea.\nLópez Ubiernak zerbitzu berri horren lerro nagusiak azaldu ditu: garraio erregularrik ez duten herrietako biztanleak eskualdeko toki nagusietara hurbiltzeko zehaztutako ibilbideak; erreserbak web eta telefono bidez egiteko sistema zentralizatua; eta BAT txartela sartzea. Halaber, baieztatu du saila aztertzen ari dela zerbitzu hori asteburuetan ere eskaintzeko aukera.\nAmaitzeko, Bide Azpiegituren eta Mugikortasunaren Saileko foru diputatuak iragarri du datozen hilabeteetan gailu mugikorretarako aplikazio berri bat martxan jarriko dutela, foru garraioaren erabiltzaileei aukera emango diena geltoki bakoitzean hainbat lineatako autobusen pasoko denborak zein diren jakiteko. Aplikazio horrek, zeina ibilgailuek txertatuta dituzten GPS sistemetan oinarrituta baitago, ordutegi eta ibilbideei buruzko informazioa ere emango du.\nLaudioko VI Patin Eguna La decoración tendrá su espacio en el Salón Inmobiliario de Álava


Abenduak 11: Aulesti – Iluntzar – Nabarniz eta azken bazkaria! – Mendi Taldea\nHome » Albisteak » Abenduak 11: Aulesti – Iluntzar – Nabarniz eta azken bazkaria!\nDistantzia: 13,4 km.\nGoraka metatutako desnibela: 985 m. Beheraka metatutako desnibela: 715 m.\nOHARRA: autobusean, irteeran eta bazkarian indarrean dauden osasun neurri eta murrizketak aplikatuko dira. Bazkarirako COVID ziurtagiria eskatzea gerta daiteke. Kontuan izan hori irteeran izena eman aurretik.\n(0 Km-a Aulesti) Herri honetatik hasiko dugu ibilaldia eta Lekeitio aldera Lea ibaiaren ondotik doan bidegorria jarraituko dugu.\n(2,1 Km) Lea ibaiaren gaineko Zubia. Zubia gurutzatzen dugu (eskerrera) eta begi bistan ikusten ditugun marka urdin eta zuriak jarraituko ditugu. Errepidea zeharkatzen dugu eta pinudi batean sartzen gara. Bidea nabari dago. Pinudian zehar hasiera batean eta artadian gorago . Gaina lortzen dugunean erabat gailurrera bideratu gaituen larre guneak aurkituko ditugu.\n(6,1 Km) Illuntzar (726 m). Hemen Iparmendebalderanzko norabidea jarraitzen dugu; aurrerago urmael bat utziko dugu gure eskuinera.\n(6,8 Km) Ineritzeko Haitzuloa. Norabide berarekin jarraitzen dugu.\n(8 Km-a) Ondaroko Haitzuloa. Iparrerantz jarraitzen dugu.\n(8,6 Km) Bidegurutzea. Bi aukera ditugu hemen:\na.- Eskuinera hartu eta Galarregi mendiko gailurrerantz jarraitzea, gero puntu berera itzultzeko.\nb.- Eskerrera biratzea Nabarnizeranzko jaitsiera hasteko.\n(9,7 Km) Bidegurutzea. Mendia inguratzeko eskuinetik jarraitu.\n(10,3 Km) Bidegurutzea. Eskerrera hartu Galarregirako.\n(10,4 Km) Galarregi. Aurreko puntura itzultzen gara eta ezkerrera biratzen dugu (9,7 Km) puntuko bidegurutzera itzultzeko. Hemendik (8,6 Km) puntuko bidegurutzera itzultzen gara. Behin bidegurutze honetara helduta aurrera jarraitzen dugu Nabarnizerantz.\n(14,3 Km) Nabarniz. Ibialdiaren amaiera.\nIrailaren 16tik 22ra artean Mugikortasunaren Europako Astean hainbat ekintza egingo dira Eibarren Eibarko Kirol Patronatuak eta Udalak antolatuta, horien artean hauexek nabarmenduko […]\nIrteera: Gastiain Helmuga: Eulate Distantzia: 16.7 km Goraka metatutako desnibela: 940 m. Beheraka metatutako desnibela: 915 m. Deskargatu ibilbidearen arrastoa GPX formatuan Deskargatu ibilbidearen […]\nEibarko mugarriak: Eibarko Klub Deportiboko hiru lagunek egindako lan ikusgarria Julian Etxeberria, Periko Iriondo eta Angel Treviño izan dira “Eibarko mugarriak: ikerketa-lana […]\nPrevious post Mendi Taldearen Urteko Batzarra (2021)\nNext post Abenduak 19: Haurren Mendi Irteera: Iturrioz – Gazume


BALERDI ARANBURU, Iban "Arima galduak" (Liburu-iruzkinak)\n«Lihn jaunaren bilaba»\nPhilippe Claudel "Linh jaunaren biloba" Itzultzailea: Itziar Diez de Ultzurrun. Argitaletxea: Igela, 2010\nHasieratik bertatik harrapatzen zaitu nobela motz honek. Bere ondasun guztiak gainean daramatzan agurea itsasontziaren popan atzera begira, sei asteko bilobatxoarekin batera. Han, itsasoaren bestaldean, hilik dago bera inguratzen zuen oro, lurra, herria, arbasoak, familia. Ihes egitera behartu dute, gerrak akabatu duen bizitza utzi eta nonbaitera doa. Toki berriak, ordea, ez du usainik, ez du ahots ezagunik, ez du goxotasunik. la erabateko bakardadea.\nHemendik aurrera, errefuxiatu gunera egokitzeko prozesua azaltzen zaigu, eremu arrotzeko egunerokotasun berria. Kontu txiki ugari modu xehean esplikatzen dira, Lihn jaunarentzat egiten duen guztiak baitu orain garrantzia. Ohikoak direnak bizitza normalean, aipatu ere egiten ez diren horiek, eginbehar nagusi bilakatzen dira. Poliki -poliki, bizitokitzat duen gel a handitik ateratzen ausartuko da, kanpoko asfaltozko oihanera.\nEra horretan ezagutuko du Bark jauna, nora ezean dabilen alargundu berria. Ez du bere hizkuntza mintzatu edo ulertzen, ezta lagun berriak Lihn jaunarena ere, baina «Bark jaunari esker, herrialde berriak badu aurpegi bat, eta ibilera bat, pisu bat, neke bat, irribarre bat, baita lurrin bat ere, zigarreten kearen lurrina. Gizon lodiak hori guztia eman dio Lihn jaunari oharkabean». Biak dira arima galduak, etorkizunik ikusi ez eta oraina ere lausotua dakusatenak. Hala ere, edo horregatik, bihurtuko dira adiskide eta elkarren sostengu nagusi. Batak, arretaz entzungo duen norbait behar du; eta besteak, gozotasunez hitz egingo dion pertsonaren bat. Momenturik politenetakoak dira biak agertzen diren horiek.\nLaburra da eleberria eta erraz irakurtzen da, baina kontu ugari ukitzen ditu ehun eta hogeita lau orrialdeetan zehar. Bakardadea, isolamendua, adiskidetasuna, erbestea eta gerrek sortzen dituzten oinazeak, besteak beste. Arretaz irakurtzea komeni da, beraz, detaile asko baititu kontuan hartzeko modukoak. Bestela, bukaera hunkigarriak hainbat pasarte buruan errepasatzera eramango zaitu, edo berriz leitzera -hain txarra ere ez dena-.\nBestalde, aipagarria da autoreak duen trebetasuna idatzitako istorioa ikusgarri bihurtzeko. Izan ere, idazle izateaz gain, zinemako eta telebistako gidoilari ere bada Philippe Claudel frantziarra, eta horren eragina nabarmena da. Pertsonaia nagusiaren kasuan, Asia hego-ekialdeko agurea irudika daiteke bere abizen eta ematen dituen beste zenbait zantzurengatik. Inongo tokiren izenik eman gabe, badaukagu gutxi-asko bere irudi bat buruan. Hortik aurrera, Lihn jaunaren jarrera, apaltasuna, errespetuzko keinuak, kasik ikusi egin daitezke.\nLiburu ederra berriz ere Igela argitaletxearen eskutik heldu zaiguna. Argi geratzen da laburtasunak eta arintasunak ez dutela liburu baten kalitatea zertan baldintzatu. Ederra Itziar Díez de Ultzurrun itzultzailearen lana ere, istorioak eskaintzen duen sentiberatasuna eta gozotasuna transmititzen asmatu duela uste baitut.


Sute batek 3000 metro karratuko egur biltegi bat kiskali du goizaldean - Aiaraldea.eus\nSute batek 3000 metro karratuko egur biltegi bat kiskali du goizaldean\nGartzen Garaio Atxurra 2013-12-27 19:02 Orozko\nOraindik ere ikertzen ari diren arrazoiak medio, gaur 05:30ak aldera sua piztu da Orozkoko Torresar enpresako egur biltegi batean. Suak 3.000 metro karratuko biltegia guztiz deuseztu du eta eragindako kalte ekonomikoak oso handiak dira. Suteak gainera, kaltea larriak eragin dizkio kamioi-trailer bati eta egurra lehortzeko erabiltzen den labe berezi bati, mundu osoan labe honen moduko dozena bat ale baino ez daude.\nOraindik ere ikertzen ari diren arrazoiak medio, gaur 05:30ak aldera sua piztu da Orozkoko Torresar enpresako egur biltegi batean. Suak 3.000 metro karratuko biltegia guztiz deuseztu du eta eragindako kalte ekonomikoak oso handiak dira. Suteak gainera, kaltea larriak eragin dizkio malioi trailer bati eta egurra lehortzeko erabiltzen den labe berezi bati, mundu osoan labe honen moduko dozena bat ale baino ez daude.\nSutearen ondorioz inguruko enpresetako 30 langile inguru ebakuatu behar izan dituzte.\nSuhiltzaileek 3 ordu behar izan dituzte su-garrak guztiz amatatzeko, eta egun osoan zehar gogor aritu dira lanean egoera guztiz kontrolpean izateko.\nJuanan Olaguenaga Torresar Guneko arduradunak suhiltzaileen esku hartze azkarra eskertu du, bai eta herritarren laguntza eta elkartasun mezuak ere.\nSutearen ondorioz inguruko enpresetako 30 langile inguru ebakuatu behar izan dituzte. Suhiltzaileek 3 ordu behar izan dituzte su-garrak guztiz amatatzeko, eta egun osoan zehar gogor aritu dira lanean egoera guztiz kontrolpean izateko.


naiz: agenda - ‘Euskal Diaspora tindatu’: Zoé Bray\n‘Euskal Diaspora tindatu’: Zoé Bray\n‘Euskal Diaspora tindatu’ zikloaren baitan Zoé Brayk hitzaldia eskainiko du urriaren 22an Baionako Euskal Museoan, ‘Bekoz beko. Ipar Amerikak mendebaldeko euskaldunen potretak’ erakusketaren harira.\nZoe Bray artistak konzientzia zuen, 1900ko hamarkada hastapenean, Baxe Nafarroko herrixka utzi arren Nevadara joan zen birraitatxiren aztarnak segitzen zituela amerikako mendebaldera joan zelarik. Hura ere eskualde hartan bizitzera etortzerakoan bere nortasuna propioari pentsatzen hasteko beharra sentitu zuen baita Euskal diasporako kide gisa nun kokatu ere. Beretako, potretak pintatzea harreman zuzenak lotzeko manera bat izan da, euskal amerikanoen komunitate horrekin lan eginez, pintura irudikapen bat baino aise urrunago joaten den proiektu baten inguruan.


Hiriaren eta Atxaren fusioa | Bizigiro | Berria\nNoiz sortua: 2018-05-26 00:30:00\nHiriaren eta Atxaren fusioa\nEneko Atxa sukaldariak Eneko Bilbao jatetxea ireki du Euskalduna jauregian: Bizkaiko gastronomia da menuaren ardatza, baina Atxaren «izaera» mantenduz.\nEuskaldunakoa bosgarren jatetxea du Atxak: irudian, jatetxe berriko sukaldari taldearekin. MARISOL RAMIREZ / FOKU Tamaina handiagoan ikusi\nAsier Arrate Iruskieta -\n2018ko maiatzak 26\nBilboren izaera islatzen du jatetxeak; modernoa eta irekia da, baina, aldi berean, bere sustraiak mantentzen ditu». Horrela deskribatu du Eneko Atxa sukaldariak Bilboko Euskalduna jauregian ireki duen jatetxe berria: Eneko Bilbao. Haren esanetan, Bizkaiko gastronomia tradizionala landuko dute, baina «Atxa familiaren estiloa eta izaera» mantenduz: «Itxura garaikideko sukaldaritza bizkaitarra egingo dugu, gure sustrai, ehundura eta zaporeetan oinarritua». Menuak malguak izango dira, «bezeroaren beharretara moldatzeko».\nBerritasunaren eta tradizioaren fusioa bezeroak jatetxera sartzen diren unetik nabaritzea nahi izan dute. Jantoki irekia da Euskalduna jauregiko hirugarren solairuan dagoen espazioa; Bilbora begira eta elementu modernoez josia. Bezeroarekin «hobeto bat egiteko» elementu gutxiren alde egin dutela azaldu du sukaldariak. Espazioaren diseinuan Patricia Urkiola diseinatzailearen laguntza izan dute. Elkarte gastronomikoetan, arrantzale itsasontzietan eta baserrietan oinarritutako espazioak osatzen dute jantokia. Espazioaren beste ezaugarrietako bat terraza da. Zornotzarrak adierazi duenez, «hiriarekin bat egiteaz gain», terrazak «askatasun sentsazioa» eskaintzen du: «Gastronomia aire librean gozatzeko aukera».\nTradizioaren eta modernitatearen arteko nahasketa jatetxerako espresuki osatutako menuen bitartez ere irudikatu dute. «Eskaintza gastronomiko berritzailea da, eta bertako lurra, kultura eta tradizioa ditu oinarri», adierazi du Atxak. Bi menu daude aukeran, Bizkaia eta Bilbo izenekoak. Lehena, lurraldeko gastronomian oinarrituko da, eta bigarrena, hirikoan. Haren berbetan, «ukitu modernoa duten errezeta tradizionalak» dira. Bizkaia menuan, kasurako, indaba gorriak, txerrikumea eta gatzatua dastatzeko aukera dago, «emaitza dotore eta modernoarekin».\nEguneko karta ere egongo da. Bi menuetako jakiak egongo dira aukeran. Atxak azaldu duenez, jatetxeetan ohikoa den bezala, menutik kanpo dauden sasoiko produktuak ere eskainiko dituzte. Bilboko jatetxea proiektu berri bat dela azaldu du sukaldariak. Dituen beste jatetxeetatik ezberdina. Hala ere, menua edo karta aukeratu, Atxak nabarmendu du bezeroek igarri egingo dutela bere sukaldea dastatzen ari direla: «Familia bereko bi produktu ezberdin dira, gastronomia ulertzeko modu bera».\nBezeroen parte hartzea\nMenuak eta kartako aukerak aurrez ezarrita egongo diren arren, nabarmendu du bezeroek «askatasun osoa» edukiko dutela: «Norbait lanegun batean presaz badator, plater kopurua murriztu ahalko du. Asteburuan, ostera, lagun talde bat badator, menuaren ordez guztientzako txerrikume bat eska dezakete». Mokaduak jateko aukera ere egongo dela azaldu du, eta horretarako bereziki prestatutako jakiak dituztela. Horren harira, sukaldariaren jatetxe nagusi den Azurmendiko dastatze menuekin eta nazioarteko bezeroen ereduarekin apurtu, eta «herritar guztientzako» jatetxea izango dela azaldu du.\nBezeroen parte hartzea ez da izango soilik jakiak aukeratzea. Horiek proposatzeko aukera ere izango dute. «Beraien iritziak eta sukalderako proposamenak entzun nahi ditugu: ahaztuta dauden errezetak, aspaldi jan ez dituztenak edo jatetxeetan aurkitu ezin direnak». Guztientzako jatetxea dela adierazi du Atxak, «hurbila eta irekia», eta horregatik lehiakorrak izango direla. «Ez soilik prezioan, baita jendearekiko harremanean eta eskaintza gastronomikoan ere».\nAtxaren bosgarren jatetxea da Eneko Bilbao. Fernando Canalesi hartu dio lekukoa Euskalduna jauregiko jatetxean, eta, hilabeteetako lanaren ostean, «martxa hartuta» daudela dio: «Ez nago urduri: toki berria da, baina esperientzia handiko taldea dago atzean». Atxaren jatetxea bada ere, bera ez da han izango: eskarmentu handiko sukaldariak arituko dira Euskaldunan. «Londresen eta Tokion arrakasta izan badugu, Bilbon, esperientzia handiko lantalde batekin, ziurtasuna erabatekoa da», gaineratu du.\nMitxelin izarrez hitz egiteko goiz dela dio, baina argi utzi du kalitatezko sukaldaritza eskaintzea dutela helburu Bilboko jatetxean; ez, ordea, Mitxelin izarrak eta nazioarteko aitorpena lortzeko asmoz, bezeroak «egunero irabazteko» asmoz baino. «Poztasuna helaraztea» du helburu, horrekin soilik neurtzen baita, Atxaren esanetan, jatetxe baten arrakasta.\n«Bilduk nazionalismo modernoa egiten badu, EAJk gaizki pasatuko du»\nZelatan aritzea eskatzen duten jarraibideak


Kultur Aisia Unibertsitatean - Deusto | Deusto\nKultur Aisia Unibertsitatean - Deusto > Aurkezpena\nZabaldu nahi dituzu kulturaren mugak? Gehiago jakin nahi duzu arteaz, literaturaz, historiaz, filosofiaz? DeustoBideko ikastaroen proposamena hain da zabala, ezen halako gaiak sartu baitaitezke: emakumea espainiar Urrezko Mendeko antzerkian, Karlismoa, Beatles taldea, Stephen King idazlea, Israel eta Palestinaren arteko gatazka edo Giacomettiren eskultura. Zailena bat aukeratzea da; baina ez du zertan hola izan, interesatzen zaizkizun guztiak egin ditzakezu eta. Seihileko bateko ikastaro horiekin gustua, estetika, sentimendua eta sormena landuko dituzu.


Hautatutako orri-arearentzako agertoki bat definitzen du.\nAukeratu Tresnak - Agertokiak.\nAgertokiarentzako izen bat definitzen du. Erabili izen garbia eta bakarra, agertokia erraz identifikatzeko. Agertokiaren izena Nabigatzailean ere alda dezakezu, laster-menuko Propietateak komandoarekin.\nAgertokiari buruzko informazio gehigarria ematen du. Informazio hau Nabigatzailea panelean agertuko da Agertokiak ikonoan klik egiten duzunean eta nahi duzun agertokia hautatzen duzunean. Informazio hau ere nabigatzailean alda dezakezu, laster-menuko Propietateak komandoarekin.\nBistaratutako agertokian baliatutako ezarpenak definitzeko erabiltzen da atal hau.\nAgertokia ertz batekin nabarmenduko du zure taulan. Ertzaren kolorea aukera honen eskuinetara dagoen eremuan zehazten da. Ertzak titulu-barra bat izango du, eta azken agertokiaren izena agertuko da bertan. Agertokiaren ertzaren eskuineko botoiak area honetako agertoki guztiei buruzko informazio orokorra eskainiko dizu, aurretik hainbat definitu badira. Zerrendako edozein agertoki hauta dezakezu, inolako murrizketarik gabe.\nAgertoki aktibora aldatzen dituzun gelaxken balioak kopiatzen ditu. Aukera hau hautatzen ez baduzu, agertokia ez da aldatuko gelaxka-balioak aldatzean. Atzera kopiatu izeneko ezarpena gelaxka-babesa, orri-babesa eta Eragotzi aldaketak ezarpenaren araberakoa izaten da.\nKopiatu orri osoa\nOrri osoa kopiatzen du agertoki-orri gehigarri batean.\nAgertoki aktiboan aldaketak egitea eragozten du. Atzera kopiatu izeneko ezarpena gelaxka-babesa, orri-babesa eta Eragotzi aldaketak ezarpenaren araberakoa izaten da.\nEragotzi aldaketak aukerak hautatu gabe eta orriak babestu gabe egon behar du agertokiaren propietateak aldatzeko.\nGelaxka-balioak editatu ahal izateko, Eragotzi aldaketak aukerak hautatuta egon behar du, Atzera kopiatu aukerak hautatu gabe, and eta gelaxkak babestu gabe.\nAgertokiko gelaxken balioak aldatzeko eta gero berriro agertokian idazteko, Eragotzi aldaketak aukerak hautatu gabe egon behar du, Atzera kopiatu aukerak hautatua, eta gelaxkek babestu gabe.\nTitle is: Sortu agertokia


Endesa soberan kobratutako zenbatekoak Andaluzian itzultzen hasi da. | Consumer\nDagoeneko ez da beharrezkoa erabiltzaileek konpainiari erreklamazioak aurkeztea\nEndesa argiaren ordainagirian gehiago kobratutako kopuruak itzultzen hasi da Andaluziako bezeroei, eta hori egiten duen lehen konpainia elektrikoa da. Batzordeko Berrikuntza, Zientzia eta Enpresa Sailak birfakturazioa ezarri zion, urtarriletik indarrean dauden tarifak azaroan eta abenduan kontsumitutako energiaren zati batean aplikatu zituelako.\nFACUA kontsumitzaileen erakundeak erabiltzaileei gogorarazten die irregulartasun horiek kaltetu dituztela eta ez dela beharrezkoa enpresari erreklamaziorik aurkeztea.\nDagokion itzulketa lehenengo faktura arruntean egin beharko da, gaurtik aurrera. Atal berezi bat izan beharko du, itzuli beharreko zenbatekoa xehatzeko, eta Sailak ezarritako ebazpena aplikatuz egiten dela adierazi beharko du.\nFakturazio berriak kontuan hartuko ditu, 2008an kontsumitutako eta 2009ko prezioan kobratutako energia ez ezik, egoera horrek eragin duen gehiegizko kontsumoagatik ordaindutako errekarguak ere.\nEndesak azpimarratu zuen aplikatutako fakturazio-metodoa “ez zela zuzena izan”, baina erakunde eskudunek zehaztutako ebazpenak betetzeko konpromisoa hartu zuen.\nSailak, aurkeztutako fakturak eta alegazioak aztertu ondoren, ondorioztatu zuen “kalte ekonomikoa” zegoela kontsumitzaileentzat, Endesak aplikatutako metodoaren arabera, 2008an egindako kontsumoak 2009ko tarifa altuagoarekin fakturatu behar baitziren.\nEbazpen horrek Sevillana Endesari bakarrik eragiten dionez, FACUAk Berrikuntza Sailari eskatu dio Andaluziako hainbat lurraldetan lan egiten duten gainerako elektrikoak ere ikertzeko eta irregulartasun berak egin dituztenei berriz fakturatzeko.\nandaluzia aplikatu endesa konpainia sail


Azalaren akatsak makilatu egiten ditut\nPerfect skin beti posiblea da? Bai, egokitzeaz arduratzen bazara. Mirari erremedioek zimurrak lehorrak, begiak pitzadurak, pigmentuak, errukiak eta erupzioak aurre egiteko aurre egingo dute. Bilduma honetan, edertasun neskatoen ongi merezitako errespetua duten hiru produktu daude.\nEtxeko makillaje merke eroskorik onena\nBeYu kamuflaje lerroko kuxin argi iragazgaitza lineek funtzio anitzeko funtzionaltasunarekin atsegin dute: ez dute begien azpian bakarrik egokitu, baina baita betazalak eta delikatua ere. Argiaren ehundura uniformeki azalean banatzen da, bere tonuari egokituz: ezkutatze serioek ez dute ezkutatuko, baina nekea seinaleak kentzeko eta aurpegia freskatuko dute.\nBeYu Light Reflecting: 560 rubles on wildberries.ru\nTrue Match Touche Magique Concealer makileria likidoa Mark L'Oreal markako salmentarik hoberenetakoa da, eta arrazoi onagatik. Emultsioa bitaminaren laburpenekin, glicerinekin eta argi-islatzaileak dituzten partikulekin aberastu egiten da: begiak eta akneak ez direnean zirkulu ilunak kentzen ditu, baina larruazala ere bistaratzen du. Jariakinen ezin hobeki topografoaren funtzioak betetzen ditu, tonu oinarriak, zuzentzaileak eta eguneko kremak erants daitezke.\nL'Oreal True Match Touche Magique: 665 rubles on pudra.ru\nThe Masterbatch concealer balantzea Max Factor-en produkturik arrakastatsua da, prezio-kalitatezko ratioa daukana. Emultsioa efektu maskara ona dauka, zirkulu ilunak, hanturak, pigmentazioa eta irmotasuna kenduz, azala koipetsua edo arazoa ere. Aplikatu beharreko kasu egoki bat produktuaren abantaila nabaria da: zurekin eta, behar izanez gero, makurrarekin zuzendu daiteke.\nMax Factor Mastertouch: Rive Gauche-ko 380 errublo\nNola ezkutatzen sabela pean arropa azpian: ez duzu ezagutzen ez dituzun 5 trikimailu\n7 ikasgai - eta sexy zara. 1. zatia\nEmakumeen betetasuna ez da beti bizio bat\nGazte azala zaintzen duten produktuak\nLepoko zaintza: berreskurapen azkarra\n"Esne" zure azala zaintzeko\nNola etxeko lanak partekatu?\nAlaska poltsa paperarekin\nNola itxura ederra, osatuta badago: alderdi garrantzitsuenak\nNola aurre egin antsietate egoerarekin\nKiwi zuritu eta banana muffins\nDieta atomikoa: proteinak eta karbohidratoak dastatzeko\nLanget bat nola prestatu: argazki originalak, sentsualak eta errezeta goxoak\nAdina gizonen krisiak\nIzokina eta gazta bigunarekin gurutzatzen da\nZerbitzu erromantikoari buruz\nHollywooden hanken itsuskerren hamar\nEvelina Khromchenko-k "tropak ausarta" funtzionatu zuen\nSintomak eta kolitisaren nutrizio egokia\nNola prestatu seme-alaba baten jaiotza senar-emazte bat\nNola begiratu 10 urte gazteagoa


Zure laneko MINUTU BAT, beste batzuentzako aukera | Mundukide\nZure laneko MINUTU BAT, beste batzuentzako aukera\n“Minutu bat egunero”, pobreziaren desagerrarazketan pauso bat gehiago emateko aukera.\nMundukide Fundazioak eguneroko soldatatik “minutu bat” eskaintzeko aukera ematen du , Hegoaldeko herrialdeetan lan aukerak sortzen jarraitu ahal izateko.\nHorretarako sortu dute www.unminutoaldia.org webgunea. Bertan, edonork izango du beste pertsonei hilean behin eman nahi dien emaitza kalkulatzeko aukera, baita emaitza horiek izango duten jomuga ere; azken hori minutu bat egunero eskaintzea erabakiz gero.\nMundukidek bazkideak erakartzeko kanpaina hau jarri du abian, Pobrezia Erauzteko Nazioarteko Egunaren bezperetan, helburu birekin:\n– Gizartea sentsibilizatu egindako keinu txikiekin, denok aldaketa handiak lortu ditzakegula. 1.200€ irabazten duen pertsona batek, eta minutu bat egunero emateko prest dagoenak aukera berak izan ez dituen bati soilik 2,5€ emango dizkio hilean. Edonola ere, pertsona asko ekintza horretara batzen bagar, mundua aldatzeko aukerek gora egiten dute nabarmen.\n– Mundukiden Mozambike, Brasil eta Kubako pertsona gehiagoetara heltzeko bazkideak lortu nahi ditugu, bertakoen oinarrizko baldintzak ziurtatu eta lana egiteko aukera izan dezaten, lana baita bizitza askoren aldaketarako motorra.\nEskeini minitu bat egunero!


Zer moduz zabiltzate? Berri honetan “KORAPILOAK ASKATZE BIDEAN” topaketan parte hartzera gonbidatu nahi zaituztegu, baita egitarauaren inguruko informazioa partekatu ere. Jardunaldi hauek Bizilur-eko lagunekin batera antolatu ditugu ;-)\nJardunaldiak atal diferenteak izango ditu, lehenengo eta behin, Euskal Herriko herri mugimenduetan dugun formazio-ezagutza askatzaileen mapeoaren aurkezpena egingo dugu. Gogoratzen duzue zuetako batzuk galdetegi bat erantzunez parte hartu zenutela? Txosten grafiko baten bidez bildutako datuak ezagutzera emango ditugu. Bigarrenez, eragile ezberdinen arteko formazio askatzailearen erronken inguruko eztabaida eta elkarlana (ber)abiatzeko asmoa dugu. Eta hirugarrenez, Abya Yalatik “Miradas críticas del territorio desde el Feminismo” taldearen gogoeta izango dugu.\nBidean jarraitu nahi dugu, eta horretarako zuekin elkartzea beharrezkoa iruditzen zaigu, uste dugu elkarlana oso aberatsa izan daitekela denontzako. Animatuko zarete?\nEkainaren 12an 9:30tatik 17:00arte. Karmela (fika 44.Santutxu. Bilbao).\nBazkaria gure kontu.\nIzen-ematea ekainaren 8a baino lehen egin behar da. Horretarako eta zalantzak argitzeko:\nTxostena eskuragarri hemen:


Bi positibo gehiago Urretxun : Otamotz\nOsasun Sailak koronabirusaren atzoko (osteguneko) datuak argitaratu ditu. Urretxun bi kasu gehiago detektatu dituzte. Hala, bost kasu daude detektatuta. Zumarragan ez dute kasu berririk antzeman. Zumarragako positiboak zazpi dira.


Gogorkeriaren eraginkortasuna - Aberriberri bloga\nAsteazkena, 15 abendua, 2010\n15 abendua, 2010 14 abendua, 2010\nTeoriko marxistek far egin diote beti “gizarte kapitalista” ala mendebaldeko demokrazietan bizirik dagoen gogorkeriari buruzko ikuspegiari. Marxek kritika gogorra egin zien XIXgarren mendeko iraultzaile frantziarreri gogorkeria modu ez zientifikoan tratatzeagatik. Leninek eta Trotskyk, Errusiako Iraultza aurrera zijoala, esaten zuten ez zegoela zertan negar egin beharrik iraultzak ekarritako sarraskiengatik. Trostky berak zera zioen: “Errotik ukatu behar dugu giza bizitzaren saindutasunari buruzko fartsa kuakero-papista guztia”.\nGarai horietan, XXgarren mende haseran, halakoak esatea gauza arrunta zen, gertakariak ildo horretatik zijoaztelako. Komunistek eta nazi-fatxistek bategiten zuten Darwinismoa politikan ezartze horretan. Gizaki partikularraren biziak ez zuen ezer ere balio miloika jende hil egiten zelako munduko gudu zelai guztietan. Eraikuntza kolektibo-politiko erraldoiek ematen zuten, garai horretan mundu gehienean, segurtasun piska bat. Horregatik alderdi komunista eta nazi-fatxistek lortu zuten arrakasta. Hiltzeko makina paregabe gisa agertzen zirelako. Zer babes hobeagorik gizaki txikientzat hiltzeko-makina baten arrimuan jartzea baino?\nHistoriak bere paradoxak baditu eta horietako bat da ikustea, izan ere, nazi-komunistek “demokrazia burgesa” zeritzoten eredu politiko zaharkitu eta melenga horrek garaitu egingo zituela bi mamu horiek, bata lehen eta gero bestea. Superbibentzia eta supergizonaren aldarrikatzaileak lurreratuak izan dira ideologia kristau-humanistaz oinarritutako gizarte eredu askeengatik. Horrek ematen dio Andoni Olariaga euskal filosofoari parada gogorkeriari buruzko gogoeta egiteko (Berria, 14-12, Pazifismoaren eraginkortasun eza).\nOlariagarentzat gogorkeriak ekarri ditu munduko aurrerapenak eta lorpen politikoak. Lenin bezainbeste sinestuta dago gogorkeria dela “Historiaren erditzailea”:\n“Biolentziarekin ezer ez dela lortzen sinestea historia eta historiaurrea (eta errealitatea!) bera ukatzea da, geroz eta erlijiosoago (absolutuago) predikatzeagatik eta ozenago oihukatzeagatik egiago bihurtzen ez dena. Zeren eta, nola izan da Espainia eraikia? Zenbat “demokrazia” daude munduan bortxarekin lortuak izan ez direnak? Zenbat giza eskubide lortu dira gizakiaren historian biolentzia erabili gabe? Zenbat?!”.\nGure filosofoak absolutoa bihurtzen du gogorkeriari buruzko kontsiderazioa. Gizarteak ez dira bakarrik polizia eta gudarostearen bidez osaturik mantentzen. Familiak ez dira bakarrik autoritate patriarkalaren bidez gobernatzen. Giza-harremanetan gogorkeria eta bortxaz gainerako hainbat alderdi gertatzen da. E. P. Thompson marxista-humanista ingelesak zera esaten zien estrukturalista frantsesei: “hezkuntza sistema kontrol mekanismo bat da eta beste bi edo hiru gauzetarako balio du ere”. Gizakiek beraien artean sortu dituzten eraikuntza soziopolitikoak gogorkeriaz haratagoko desioa erakusten dute, gizakiak gizakien konstelazioen fruitu baitira, hau da, egitura egonkor eta iraunkorren barruan sortu dira, maitasuna, sakrifizioa eta isileko lanaren bidez. Hau ere bada gure munduan, bestela ez bailirateke haurrak sortuko eta miloika langilek ez lukete lanik egingo horien alde.\nMundu hontan eremu fribolo asko dago non eta gizakia bizi den gogorkeri itxurarik egin behar gabe. Komunismoa ez zen bakarrik erori Ronald Reagan-ek Galaxietako Gudaren eredua mamitu zuelako; aldiz, Europako Ekialdeko gizarteko biztanleek munduak bizi izan duen pakezko iraultzarik haundienaren bitartez bota zituzten lurrera beren gaineko erregimen itogarriak. Gizarteak eta gizakiak aurrera doaz garapen etengabean. Baina Olariagarentzat ez dago, gogorkeriari dagokionez, inongo aurrerapenik. Fatxismoa eta komunismoa sortu zituenetako gizarte itxietan bizi omen gara, non eta polizia bakoitzaren atzean kontrol dispositibo oso bat dagoen. Baina batzuetan, Europako Ekialdeko ereduak erakusten duen bezala, poterea inpotentea da gizartearen borondatearen aurrean. Indar eraikitzaile hori ukatu egiten dutenek (Olariaga kasu) gogorkeriaren fetitxeari kandelak jartzen dizkiote mundua erabat aldrebestuko duen kolapso haundiaren zain. Beraientzat miloika hildakoen ikuspegia gauza arrunta da eta kontua hartu ez beharrekoa baldin eta hiltzaileak bere bandokoak badira. Horregatik mintzo da Estatuak eragiten duen torturari buruz baina ez du txintik ere esaten erakunde armatuek eragindako hilketetaz. Gogorkeria errealitate gisa defendatzen du eta etsaiaren gogorkeria kondenatzen du, bere kirakoen gogorkeria apenas aipatu gabe.\nOlariagak ez du hutsean egiten bere hausnarketa. Euskalerriko egoera politikoa du abialeku eta itzulpuntu:\n“Kultura dogmatiko-katoliko arnastezin batean bizi gara. Afera, bere garaian bezala orain, kontzientzian sartzen den Estatu artxikatolikoaren eta haren guardako aingeruen autoritarismoa da. Izan ere, noiz arte errepikatu beharko dugu estatuak bizitza soziala soilik arautu dezakeela, baina inolaz ere ez kontzientzia?! Eta, noiz ulertuko dugu inork pentsa eta arrazoitu dezakeela herri batek defentsarako eskubidea duela (armekin, adibidez), baina orain agian ez dela eraginkorra (eta horregatik errefusatzen duela politikoki, baina ez moralki -hori txorakeria baita-), eta abar, eta hori ez dela kondenagarria?! Hau da, pentsatu, edozer pentsa daiteke, baita biolentzia zilegi dela ere, eta hori inork ezin epaitu dezake politikoki, gutxiago moral elizkoi batetik, eta are gutxiago baldintza bezala jarri instituzioetan parte hartzeko”.\nGogorkeriaren kondenaren beharra “kontzientziaren bortxa frankista inposatzea”dela uste du Olariagak. Gauza kuriosoa gertatzen da hemen nola gizakiaren kontzientzi partikularraren askatasuna aipatzen duen arrazoi gisa. Gaurregungo marxista iraultzaileek darabilten existentzialismo-estrukturalismo egokiketa teorikoa erakusten du horrela. Gizakia askea da, bere askatasun ahalmena sakratua da (Sartre). Baina subjektu kolektiboen mundu batean bizi gara non eta gizakia bati ala besteari itsasten zaion (Althusser). Gizaki partikularraren kontzientzian ezin sartu daiteke Estatua; baina sartu al daiteke, akaso, ENAM ala ETA? ETAko ala ENAMeko kideak askatasunik du bere mugimenduak jartzen dizkion mandatuak ukatzeko? Ez horixe. Estatuarekiko askeak izan behar gara baina subjektu politiko iraultzailearen aurrean obedientzia erlijioso eta sekta modukoa besterik ez da gelditzen.\nOlariagak ohiko arrazoiak aipatzen ditu ere: adibidez “herri batek defentsarako” duen “eskubidea”. ETA, orduan, herria al da? Herriaren ordezkaria al da? Bai horixe, Olariagaren ustetan. Beraz ETAren gogorkeria, koartel batetako haurren sarraskia ekartzen badu, ez da inolaz ere moralizatu behar, aurretik Estatuaren biolentzia existitzen delako. Estatua izango da beti errudun, eskaera justuei jaramonik egiten ez dielako. ETAren gogorkeriaren errudun izango da ere horrela. Olariagak ENAMek sakratua duen araua aldarrikatu nahi du hemen: “orain ez dela eraginkorra” gogorkeria eta horrengatik “politikoki” huts hutsik errefusatu egiten dela. Baina gogorkeria berriz ere etorri daiteke.\nPakezko bideak bide gezurrezkoak direla esanda gero, aspalditik entzun eta irakurri dugun pakeari buruzko gogoeta ekartzen du honera:\n“Bestelakoa da, ordea, bakea tresna efikaz izateko baldintzak eraiki nahi izatea. Baina egungo gizartean ez daude horretarako baldintzak sortuak, hori da problema. Hori eta bakea ez dela berariaz eta ezinbestean egon behar duen zerbait (batzuek haizea bezala egon behar den zerbaiten gisara predikatzen digute-eta!), bakea egin egin behar da, eta bakea -ergo justizia- izateko baldintzak sortu egin behar dira. Hau da, bakea ez predikatu, baizik eta egin, eraiki egin behar da. Eta, beraz, bakea ez da egiten bortxa oro ez zilegitzat kontsideratzen duen etika elizkoi bat predikatuz (…). Aldiz, baldintzak sortu behar dira indarkeriarik gabeko politikek eragina izan dezaten, eta horrela, inork indarkeria zilegitzat har ez dezan”.\nPakea “efikaza” izan behar da, ez du berezko balorerik. Efikaza zertarako? “Indarkeriarik gabeko politikek eragina izan dezaten”. Eta gogorkeriarik gabeko politika horiek huts egiten badute? Olariagak argi du: “egungo gizartean” ez dagoela benetako pakea ekartzeko baldintzarik. Gizartea eraldatu behar da goitik beheraino hori lortu izateko. Eta noski gizartea eraldatzeko gogorkeria da funtsezko tresna, historiaren egilea, aurrerapen eta eskubideen lortzailea, Olariagaren lumak esaten duenez. Egoera politikoak eskatzen duen momentuko geldiunea da ETAren suetenaren ondorioz orain bizi dugun pakea. Bide politikoek ala prozesu demokratikoak porrot egiten dutenean, orduan gertatuko da gogorkeriaren okasio berria. Olariagak ezinobe erakusten du ENAMen bizitzaren konzepzioaren ondorio dela ETAren gogorkeria. Ikuspegi honek porrot egiten ez duen bitartean, sortuko dira besteak, ikuspegi hori modu odoltsuan egiaztatu dadin.\n09:04 15 abendua, 2010\nEfikazia etikaren gainetik kokatzen dute mugimendu totalitarioek. Horrelaxe egiten du ENAM-ek. Mugimendu honentzat, bakea bere estrategian aurrerapausoak emateko tresna da. Horretarako beharrezkoak diren baldintzak sortzen ari dira egun; bide armatua eraginkorra ez delako, biolentziari etekinik ateratzen diolako. Ez dezagun siñistu bakea datorrela; baizik eta “ustezko bakea” etorriko dela gudu zelai hontan atsedena hartzeko; indarrak errekuperatzeko.\nENAM-ek predikatzen duen bakea, Francoren bakea bezalakoa da; “La paz de los cementerios” edo kanposantuen pakea, alegia.\n09:51 15 abendua, 2010\nOlagariaren artikuluak ENAM-en esentzia oso ondo islatzen dute. Orain dela 4 egun argituriko artikuluan earki erakusten du askatasuna eta independentzia zer diren ENAM-erako. Artikulua horretan azaldutakoarekin bat etorri gintezke (Euskadi libre izateko nahia arrazoi istorikoen gainetik dagoela ere uste dut), azken parrafoa izan ezik.\nOlagariak Euskalerriaren askatasuna “askapenerako mugimendu”-ekin batzen du (“Askapen subjektua osatzen dugun askapen mugimendutik egituratu behar dugu herriaren independentziarako borondatea”) eta istoriarekin haustura planteatzen du (“eta horretarako (eta libre izateko) ez dugu behar antzinako erreinurik.”). Lehengo esaldiak abertzaleok eta euskaldunok edergaiak garela erakusten du, “askapenerako” mugimendutik kanpo gaudelako. Era berean, askatasuna mugimendu hontatik kanpo ikusten ez duelako. Hori da, EAJ-k EA-k edo Euskal gizarteak ezingo lukeela , ENAM-en baimen paternalismoa barik, “Euskalerriaren askapena” lortu. Era berean, Euskalerrian gertatu diren gertaerak ez dutela pisu handirik Olariagarentzat. Baliteke, borondatea istoria baino garrantzi handiagoa izatea, halere, ezin da ukatu istoriak duen garrantzia Euskalerrian. Istoria iparrorratzatzat hartu behar dugu; iraganeko akatsa errepikatzeko.\n“Izan zirelako gara, eta garelako, izango dira”.\n10:09 15 abendua, 2010\nZentzuzkoa al da kontzientzia askatasuna modu absolutuan aldarrikatzea, aldi berean gizakia sujetu kontziente izan dadin oinarrizko eta beharrezko baldintza (hots, bizitza) erlatibizatzen den bitartean?\nHau da, pertsonen kontzientzia manipulatzea ez da zilegi, baina pertsonak hiltzea bai?\nAndoni Olariaga honi merkealditan erosiko zizkioten neuronak, beste esplikaziorik etzait okurritzen.\n10:10 15 abendua, 2010\nHiritarren egungo borondatea eta historia ezin daitezke bereizi. Oraina historia da ere eta Lehenaren fruitu ezinbestekoa da. Gaurko politika historia bizia da, lehenagoko historiatik datorrena. Olariagak haustura bat markatu nahi du lehenagoko euskalduna eta egungo militante iraultzailearen artean. Horregatik bereizi egiten ditu historia eta egungo gizaki historikoen borondate historikoa.\nOlariagarentzat lehenagoko historiak akats nabarmen bat du, Txomin: “askapen mugimendu”rik ez zegoela. ETA eta ENAM sortu arte euskaldunok ez genuen piperrik balio. Hori da Olariaga eta ENAMeko teorikoen konklusioa. Euskal historiak molde erretroaktiboz balio du, ETA eta ENAM sortu direlako. Hori ikaragarrizko astakeria da gure izatearen gehiena (ENAMekin zerikusirik gabekoa) ukatu egiten duelako.\nEzin daitezke herritarren nahia eta historia bereizi. Hori ENAMek egiten duen truko dialektiko bat da gure izate eta nortasuna edukiz hustutzeko. ENAMek gure herriko azala behar du, bere azpian daraman otsoa mozorrotzeko.\n10:12 15 abendua, 2010\nEarra artikulua Imanol, bejondaizula.\n12:41 15 abendua, 2010\nAntismabere, zuk aipatutakoa marxistek onartzen dute; Engels eta Marx-entzat bigarren mailako “herri zapaldua” izan ginen euskaldunok. Antza, Mikel Antza eta abarrekontzat ere bai.\n20:34 15 abendua, 2010\nArtikulu aunitz interesgarria.\nEzker Iraultzaile-españolaren tradizio politikoa laburbiltzen duena (Mario Onaindiatik Mikel Antzara). Era berean gogoratzen due zein puntutaraino lotura dagoen Sartre, Althusser eta Foucault bezalako pentsalari eta ETAko figura historikoen artean Etxebarrieta, Pertur, Argala edo gaur egungo ETArena.\nOlariaga onen ikuspuntua beste aldetik unibertsiate guztietan aztertu beharko litzateke ikusteko zein urrun aurkitzen den gaur egungo mendabaldeko gizarte modernuetatik.\nPingback-a: Optimismo por decreto « Aberriberri bloga\nPrevious post Ad Eternum\nNext post Ekonomiaren Txokoa: Las políticas activas, una oportunidad para cambiar el modelo


Lonja - Done Pedro\nPisaketa baskula :\nGure instalazioetan hainbat pisaketa baskula ditugu, bai barnekoak arraina pisatzeko, bai kanpokoak izotz eta kamioentzat.\nKofradiak, salmentaren beharrak betetzeko hainbat hotz-instalazio ditu.\nEnkante aretoa salmentak burutzeko, kontrolatzeko eta hauen segimendu egiteko azken aurrerapen teknikoak ditu.\nZamaketa kaia zabala du, arrainaren igarotze arina bermatuz, mundu zabala helburu duela.\nEraikin nagusira erantsirik, izotz fabrikak Hondarribiko itsasontziak munduko arrainik onena lortzeko ezinbestekoa den material honekin hornitzen ditu. Itsasontziei zein erosleei zerbitzua ematen die.\nInstalazio hauek egunero 90 tona izotz egiten dute, eta 400 tona gordetzeko lekua dute.\nErosleentzako izotz zerbitzua garraio pneumatikoz egiten da, jeleriatik lonja barruraino.\nKutxak garbitzeko tresna:\nKofradiak kutxak garbitzeko eta desinfekzioko instalazioak ditu, hauek berriz erabiltzeko. Eguneko garbiketa gaitasuna 20.000 alekoa da.\nSareak egiteko eta konpontzeko eraikina:\nEmakume sare-konpontzaileak bere lana egiteko eraikina badago. Eraikin honetan sareak garraiatzeko eta manipulatzeko tresneria badago.\nKofradiako itsasontzi bakoitzak 75 m2-ko xaia du, bere arrantzarako tresneria gordetzeko.\nArrantza tresneriaren salmenta zerbitzua:\nKofradiak arrantza tresneria eta itsasoan erabilgarriak diren gauzak ( jantziak …) salmentarako zerbitzua dauka, kide guztientzat eta publikoarentzat irekia.


GHK: Gipuzkoako Ingurumen Gunearen bigarren fasea eraikitzeko eta ustiatzeko kontratua sinatu da\nGIG-2aren kontratua sinatuta, GHHKPO-n aurreikusitako azpiegiturak abiarazteko azken fasean daude.\n«Azpiegitura berriek aukera emango dute tarifak bere horretan uzteko eta Gipuzkoako gaikako bilaketa zazpi edo zortzi puntuan hobetzeko. Horrela, Europak 2020rako ezarritako %50ko helburua gaindituko da».\n«GIG abiarazita, Gipuzkoak hondakinak kudeatzeko egiten duen inbertsio guztia Lurraldera itzuliko da, 250 lanpostu sortuko baitira, 45.000 etxetara hornitzeko energia nahikoa sortuko baita eta jarduera horiek Foru Ogasunera zergak ingresatuko baitituzte».\n«GIGak eta Klima Aldaketaren Zentroak aukera emango diote Gipuzkoari ingurumen kudeaketa aurreratu bat egiteko. Europaren helburuekin bat datorrena, eta behin betiko bertan behera uzteko zabortegietan eta kanpokoen dependentzian oinarritutako sistema zaharkitua».


Laura Gomez, Bartzelonako futbol jokalaria\nAritz Mutiozabal. Bartzelonako emakumezkoen futbol taldeko jokalaria da Laura Gomez (Zarautz, 1983), eta la Puyol bezala ere ezagutzen dute. Fisikoki antza omen dute, batik bat ile kizkurragatik, eta zelaian ere postu berean jokatzen dute. Kasualitatez, Carles Puyolek erretiroa hartu du aurten eta zarauztarrak ere erabaki bera hartu du, baina hark ez bezala, garaipen bikoitza lortuz. Aurrena liga bereganatu zuen, eta ondoren, aurreko asteburuan, kopa. Ate handitik eman dio agurra bere ibilbideari.\nFinalekoa partida borrokatua izan zen, baina azkenean kopa irabaztea lortu zenuten.\nOso norgehiagoka estua izan zen. Azken finean, final bat da eta bi taldeek irabazi nahi dute. Horretarako aukerak bi taldeok eduki genituen, baina berdinduta bukatu genuen partida. Luzapenera gu baino nekatuago iritsi ziren Athleticeko jokalariak. Hala ere, guztia eman zuten, eta guk luzapeneko bigarren zatian gola sartu bezain pronto berdindu ziguten. Hortik aurrera, penaltietan erabakiko zela pentsatzen hasi ginen guztiok. Penaltietan zorte kontua gehiago izaten da, eta kasu honetan zortea alde izan genuen.\nZu bigarren zatian zelairatu zinen, baina zure jarduna erabakigarria izan zen garaipena lotzeko; besteak beste, penaltietan gola sartu zenuelako.\nHala da, bai. Taldean erabakitzen dugu nortzuk dauden jaurtitzeko prest, eta nik ziur ikusi nuen nire burua. Jakin banekien gola sartuko nuela, eta horregatik hartu nuen jaurtiketa egiteko erabakia. Une erabakigarria izaten da, eta konfiantzaz egon behar duzu, zure buruaz ziur.\nAurtengo kopa irabaztea iazkoa baino zailagoa izan al da?\nHala izan da, bai. Iaz 4-0eko emaitzarekin irabazi genuen. Aurten, ordea, Ligako lehen bi sailkatuak iritsi gara finalera, eta hori antzeman egin da. Athletic orpoz orpo izan dugu denboraldian zehar, lana gogor egiten, eta, zentzu horretan, bi taldeok nahiko parekatuta ibili gara, finaleko partidan bezalaxe.\nEmakumezkoen futbolak gero eta maila handiagoa duen seinale al da hori?\nIzan daiteke. Egia esan, gero eta gehiago hitz egiten da emakumezkoon futbolaz.Oihartzun handiagoa duela iruditzen zait. Jakina, tituluak irabazteak ere hori dakar. Aurten, azkenean, Bartzelonaren museoan emakumezkoen txokoa ireki dute. Gizonezkoen lorpenez gain, gureak ere jarri dituzte erakusgai.\nGizonezkoen nolabaiteko gainbeheraren aurrean, emakumezkoak egin duzue goraka Bartzelonan. Zein izan da zuen sekretua?\nEguneroko lanak eramaten zaitu tituluak irabaztera. Guztion indarrak batu eta talde lanean ekinez, hain zuzen ere. Azken hiru urtetan goraka egin du, eta iaz eta aurten dobletea lortu dugu; hau da, liga eta kopa irabazi ditugu. Bloke sendo bat osatu dugu, eta zelaia ongi funtzionatzen ari gara.\nEta zuek ere tiki-taka edo Masiako jokamolde entzutetsua jokatzen al duzue?\nHorretan saiatzen gara, bai. Etxeko jokatzeko modua da, eta horrela jokatzen irakasten dizute Bartzelonara iritsi bezain pronto. Ahal den neurrian futbol eredu hori egiten saiatzen gara. Izan ere, aurkariek jada badakite nola jokatzen dugun, eta batzuetan aldatu egin behar izaten dugu. Momentuz, funtzionatzen digu.\nDuela sei iritsi ziren Bartzelonara. Beraz, taldeak erdietsi dituen lorpen handi horiek guztiak zuk zeuk ere lortu dituzu, ezta?\nBai, halaxe da. Aurtengoa nire seigarren denboraldia izan da, eta, egia esan, hasieran ez genuen ezer lortzen, baina lan eginez eta denborarekin handia izan da lortu duguna (hiru liga eta hiru kopa). Realean jokatzen nuenean helburuak bestelakoak izan ten ziren: koparako sailkatu, mailari eutsi eta halakoak. Bartzelonak, aitzitik, tituluetan jartzen du mira.\nAzken bi urteetan Txapeldunen Liga jokatu duzue. Zer moduz aritu zarete?\nIaz estrenakoz jokatu genuen, eta aurten ere lehiatu gara. Final-laurdenetan kanporatu gintuzten. Aurten ligako txapeldun izanda, datorren denboraldian ere bertan izango gara.\nHori al da zuen garaipen zerrendan falta zaizuen garaikurra?\nBai, hori da faltan zaiguna. Edonola ere, ez da erraza. Ezberdintasun handia dago Europako eta Espainiako futbolaren artean. Beste herrialdetako taldeak askoz ere prestatuago daude, eta apustu sendoagoa egiten dute emakumezkoen taldeengandik. Olympique, Arsenal, Postdam eta Wolsburgo bezalako taldeak, esaterako, oso indartsuak dira.\nPosible ikusten duzu datorren denboraldian Txapeldunen Liga irabaztea?\nEz dakit... Taldeak eskarmentu handiagoa du, eta urtero egiten dira fitxaketa berriak multzoa indartzeko. Helburua da ahalik eta urrutien iristea. Aurten, final-laurdenetara iritsi gara, eta aurrerantzean lana gogotik egin beharko da eta ea posible den.\nHasierako hamaikakoan jokatzen duen horietakoa zara...\nAurten gutxiago jokatu dut hasieratik. Nire topera iritsi naizela ikus dut, eta aurtengoa nire azken denboraldia izan da.\nBeraz, futbola utziko duzu?\nBai, hala da. Ez da erabaki zaila izan. Azkenean, une honek lehenago edo geroago iritsi egin behar zuen, eta nik jada 31 urte ditut. Garaiz erretiratzea egokiagoa dela iruditzen zait, eta are gehiago bi titulu irabazita eta azken partidan gola sartuta. Zapore onarekin utzi nahi izan dut futbola.


Irekia Eusko Jaurlaritza - Gobierno Vasco :: EHAA xedapena 201602678\nAldizkariaren data: 2016-06-21 Aldizkari honetan argitaratua: 2016117\nGaiak: IKERKETA KLINIKOAREN ETIKARAKO BATZORDEAK; OSASUNA; BERRIKUNTZAK; EUSKAL HERRIA\nHurrenkenaren zenbakia: 201602678\nIkus 1994/10/24an argitaratutako 1994/09/28ko AGINDUA \nIkus 2005/02/03an argitaratutako 2005/01/11ko 200500003 DEKRETUA\nFarmazia Zuzendaritzaren eskabidea jaso da, Euskadiko Ikerketa Klinikoetarako Batzorde Etikoaren akreditazioa berritzeko. Horregatik, Euskal Autonomia Erkidegoko Ikerketa Klinikoetarako Komite Etikoen akreditazioak arautzen dituen Osasuneko sailburuaren 1994ko irailaren 28ko Aginduaren 2. eta 6. artikuluetan (urriaren 24ko EHAA, 202. zk.), sendagaiekin egindako saiakuntza klinikoak arautzen dituen abenduaren 4ko 1090/2015 Errege Dekretuaren 13. artikuluan, Euskal Autonomia Erkidegoko Ikerketa Klinikoetarako Batzorde Etikoa sortzeko urtarrilaren 11ko 3/2005 Dekretuaren 6. artikuluan, eta Ikerkuntza Biomedikoari buruzko uztailaren 3ko 14/2007 Legean xedatutakoa kontuan izanik, eta Osasun Sailaren egitura organiko eta funtzionala ezartzen duen apirilaren 9ko 195/2013 Dekretuaren 12. artikuluak emandako egitekoak betez, hau\nLehenengoa.– Euskadiko Ikerketa Klinikoetarako Batzorde Etikoaren akreditazioa berritzea eta deitura aldatzea: Euskadiko Medikamentuekiko Ikerketetarako Batzorde Etikoa izango da.\nBigarrena.– Honako pertsona hauek Batzorde horretako kide direla baiestea:\nLehendakaria: Jon Joseba Leonardo Aurtenetxe jauna, Soziologian lizentziaduna.\nLehendakariordea: Iciar Alfonso Farnós andrea, Farmakologo Klinikoa.\nIdazkaria: María Rodríguez Velasco andrea, Farmazian lizentziaduna.\nCarmelo Aguirre jauna, Farmakologo Klinikoa.\nFelipe Aizpuru Barandiarán jauna, Medikuntza eta Kirurgian lizentziaduna.\nPablo Aldazabal Amas jauna, Medikuntza eta Kirurgian lizentziaduna.\nM.ª Teresa Audicana Berasategui andrea, Medikuntza eta Kirurgian lizentziaduna.\nJulio Audicana Uriarte jauna, Medikuntza eta Kirurgian lizentziaduna.\nFrancisco Borrego Rabasco jauna, Medikuntza eta Kirurgian lizentziaduna.\nIratxe Urreta Barallobre andrea, Medikuntza eta Kirurgian lizentziaduna.\nSaioa Domingo Echaburu andrea, Farmazian lizentziaduna.\nAntonio Escobar Martínez jauna, Medikuntza eta Kirurgian lizentziaduna.\nIñaki Fernández Manchola jauna, Medikuntza eta Kirurgian lizentziaduna.\nJosé Antonio Fernández de Legaria jauna, Medikuntza eta Kirurgian lizentziaduna.\nMiguel Ángel Goenaga jauna, Medikuntza eta Kirurgian lizentziaduna.\nJose M.ª González de Castro jauna, Zuzenbidean lizentziaduna.\nPedro Gorrotxategi Gorrotxategi jauna, Medikuntza eta Kirurgian lizentziaduna.\nMarianela Hernández López andrea, Medikuntza eta Kirurgian lizentziaduna.\nM.ª José López Varona andrea, Farmazian lizentziaduna.\nLeticia Martín Martín andrea, Medikuntza eta Kirurgian lizentziaduna.\nAmaya Martínez Galarza andrea, Erizaintzan diplomaduna.\nErnesto Pérez Persona jauna, Medikuntza eta Kirurgian lizentziaduna.\nJosé Ignacio Pijoán Zubizarreta jauna, Medikuntza eta Kirurgian lizentziaduna.\nJesús Rosa Nieto jauna, Medikuntza eta Kirurgian lizentziaduna.\nIgnacio Díez González jauna, Medikuntza eta Kirurgian lizentziaduna.\nIñaki Tobalina Larrea jauna, Medikuntza eta Kirurgian lizentziaduna.\nFrancisco Javier Santamaría Sandi jauna, Medikuntza eta Kirurgian lizentziaduna.\nAna Aguirrezabal Arredondo andrea, Farmazian lizentziaduna.\nOscar López de Briñas Ortega jauna, Kide legoa.\nHirugarrena.– Ikerketa Klinikoetarako Batzorde Etikoei dagozkien zereginak burutu ahal izateko erabilgarri dauden baliabideak eta osasun-baliabideak banatzeko modua kontuan hartuta, hemen zehaztutako hauxe izango da Euskadiko Medikamentuekiko Ikerketetarako Batzorde Etikoaren jarduera-esparru geografiko eta instituzionala: Euskal Autonomia Erkidegoko Ikerketa Klinikoetarako Batzorde Etikoa sortzeko 2005eko urtarrilaren 11ko 3/2005 Dekretuaren 2. artikuluan zehaztutakoa.\nE-mIBE denez, Euskadin baimendutako Biobankoen Ikerketa Klinikoetarako Batzorde Etikoen zereginak hartuko ditu.\nLaugarrena.– Batzorde horrek honako zehaztasun hauek bidali beharko dizkio Plangintza, Antolamendu eta Ebaluazio Sanitarioko zuzendariari, gordailatzeko eta argitaratzeko: berariaz nolako lan-prozedurak erabiliko dituen jardunean, bilerak zenbatero egingo dituen, eta, aurretiaz erabakitakoari jarraituz, erantzunak emateko gehienez erabiliko duen denbora-tartea. Horretaz gainera, indarreko legeriaren arabera Osasun, Zerbitzu Sozial eta Berdintasun Ministerioari igorri beharreko jakinarazpenak ere eskatuko zaizkio, izapideak egin ahal izateko.\nBosgarrena.– Ebazpen honen bidez emandako akreditazioa Euskal Herriko Agintaritzaren Aldizkarian argitaratzen den unean bertan sartuko da indarrean, eta bere iraunaldia hiru urtekoa izango da; epe hori amaitutakoan, indarraldia luzatu egin ahal izango da dagokion eskabidea egin ondoren, eta, betiere, 1994ko irailaren 28ko Aginduaren 6. artikuluan ezarritakoari jarraituz. Erabaki hori Osasun, Zerbitzu Sozial eta Berdintasun Ministerioari jakinaraziko zaio.\nBatzordearen betekizunetan, baldintzetan edo osaeran gerta litezkeen aldaketa guztien berri eman behar zaio Plangintza, Antolamendu eta Ebaluazio Sanitarioko zuzendariari; betiere, 1994ko irailaren 28ko Aginduaren 7. artikuluan ezarritakoaren arabera.\nSeigarrena.– Ebazpen honek ez dio amaiera ematen administrazio-bideari, eta, beraren aurka, interesdunak gora jotzeko errekurtsoa aurkez diezaioke Osasuneko sailburuordeari edo Plangintza, Antolamendu eta Ebaluazio Sanitarioko zuzendariari, hilabeteko epean, ebazpena ofizialki argitaratu eta hurrengo egunetik aurrera.\nPlangintza, Antolamendu eta Ebaluazio Sanitarioko zuzendaria,\nEBAZPENA, 2016ko azaroaren 16koa, Plangintza, Antolamendu eta Ebaluazio Sanitarioko zuzendariarena, Euskadiko Medikamentuekiko Ikerketetarako Batzorde Etikoari emandako konposizioa berritzeko dena.\nEBAZPENA, 2016ko azaroaren 16koa, Plangintza, Antolamendu eta Ebaluazio Sanitarioko zuzendariarena, Euskadiko Medikamentuekiko Ikerketetarako Batzorde Etikoaren osaera aldatzeko dena.\nEBAZPENA, 2017ko martxoaren 28koa, Plangintza, Antolamendu eta Ebaluazio Sanitarioko zuzendariarena, Euskadiko Medikamentuekiko Ikerketetarako Batzorde Etikoari emandako konposizioa berritzeko dena.\nEBAZPENA, 2017ko uztailaren 27koa, Plangintza, Antolamendu eta Ebaluazio Sanitarioko zuzendariarena, Euskadiko Medikamentuekiko Ikerketetarako Batzorde Etikoaren osaera nominala berritzeko dena.\nEBAZPENA, 2016ko abenduaren 22koa, Plangintza, Antolamendu eta Ebaluazio Sanitarioko zuzendariarena, Arabako Unibertsitate Ospitaleko Ikerketa Klinikoetarako Batzorde Etikoaren osaera aldatzeko dena.


Aterpe bat itsasoari jarria | Bizigiro | Berria\nAterpe bat itsasoari jarria\nOndarearen Europako jardunaldien barruan, Pasaiako lonjarako bisita gidatuak antolatu ditu Itsas Etxea kofradiak. Baxurako arrantzaren balioa nabarmendu nahi dute horien bidez, eta galtzeko arriskuan dagoen flota gaztetu beharraz ohartarazi.\nErakustokia. Arrainez betetako kaxak, erosleek hartu eta arrandegietara eramateko prest. JUAN CARLOS RUIZ / @FOKU Tamaina handiagoan ikusi\nLehorretik joatea da bat, eta lehorrekoa izatea bestea. Eta badira bi baldintzak betetzen dituztenak ere. Horixe da idazten ari denaren adibidea. Horregatik gelditzen da arraro hastea erreportajea esanez, Pasaiako lonjako jarduna ezagutu duenari bisiguari bezala gelditu zaizkiola begiak irekita, zapoari bezala ahoa zabalik, eta legatzari bezala musua bete hortz. Ez dakiena joaten da ikastera. Eta ikasi nahi duenak badu aukera. Izenekin aritzeak badu arriskua. Esaldiekin aritzeak ere bai, baina arrisku gutxiago du esateak itsasoz blai amaitzen duela Pasaiako lonjara lehorretik bisitan doanak.\n05:00ak dira Pasaian (Gipuzkoa). Gehienen mundua lotan dagoen horretan, hiri barruan bada herri txiki bat aspaldian esna. Badiako ur uherrak euriak baino ez ditu astintzen. Bustia ari du. Kaio baten garrasia entzuten da urrunean. Lonjako zaindariaren etxolarainokoa da hozkailu-kamioiek osatzen duten ilara. Hamabi lagun guztira bisita gidatuan. Izan da hiru iratzargailu jarri dituela aitortu duenik ere.\n2011ko abuztutik berritze lanetan ari dira lonjan, eta nabari da. Itsas Etxea kofradiako koordinatzaile nagusi Martxel Arozena ariko da gidari lanetan. Aurtengo uztailean inauguratu zuten Itsas Etxea kofradia Donostiako portuan. Euskal Herriko arrantzaleen kofradiek eta Opegi Itsasbazterreko Arrantza Ekoizleen Era- kundeak bultzatutako egitasmoa da. Baxurako arrantzari buruzkoa dute kezka, eta itsasbazterreko jardun horri buruzkoa euren erronka. Sektorean belaunaldi-aldaketa sustatzea, eta bertako arrainekin lotura duen guztiari balioa ematea jarri dituzte helburu gisa. «Ikusgaitasuna eman nahi diogu baxurako arrantzari, eta gazteei lan aukera gisa aurkeztu. Lanbide moderno, grinatsu eta jasangarri, gisa, alegia. Badakigu ez dela bulegoko lana, baina ez da garai batekoa ere», nabarmendu du Arozenak lonjara sartu aurretik.\nItxurazko kaos hartan bada ordena, eta mantentzen dituzte segurtasun neurriak. Hiru gune bereizita: handizkarientzako gunea, arrainen erakusketarako gunea, eta enkanterako gunea. Datuak: 22.000 tona arrain mugitu zituen iaz Pasaiako lonjak, eta «kanpokoa» gehiena. «Estrategikoa» baita Pasaia, Espainiako Estatuaren eta Europaren «tartean» dagoelako, eta «erraztu» egiten duelako horrek arraina batera zein bestera banatzea.\nErakusketa gunera sartu aurrekoak dira azalpenak. Handizkarientzako guneko txoko batean emanak. Bitartean, etenik gabea da erosleen joan-etorria. Izotza han, orgatxoak hemen, eta katiuskak nonahi. Berde tonu ezberdineko kaxak elkarren gainean jarrita. Argiagoak ilunagoekin, eta tartean gorri, urdin eta beltzen bat ere bai. Interesgarria zen ustez galdera, baina koloreek ez dute inolako esanahirik. Hori bai, kaxek eurek merezi dute azalpena: «Galiziatik datoz, eta oso garestiak dira. Arrantzaleek tasa bat ordaindu behar dute bakoitzaren truke, eta itzultzen dituztenean bueltatzen zaie dirua. Badira kaxen gestio egokia egiten ez dutenak, eta dirutza galtzen dute».\nBisitako kideek ere badituzte galderak, eta kezkak. Guztiak argitzen saiatzen da Arozena. Kuoten garrantzia nabarmendu du, eta haiek Europan negoziatzeko «sasoiko» jendea izatea. Baxurako arrainei buruzko azterketa jarri die bertaratu direnei, eta aprobatu egin dute: berdela (otsailetik apirilera), antxoa (apiriletik ekainera) eta hegaluzea (ekainetik urrira). Hortik aurrera, zer? Legatza, eta askotarikoa. Azken sailkapen horretan sartzen dira sardina, txitxarroa... Hain zuzen, hori da Pasaiako lonjaren «indargunea»: askotariko gehien duen lonja, eta erosle gehien duena.\nGaldera: «Kostera amaitu bada, nolatan egoten da Kantauriko antxoa arrandegian?». Erantzuna: «Kantaurikoa? Uste dut horrekin erantzun dizudala». Baina ematen ditu azalpen gehiago: antxoaren eta hegaluzearen kosterak bat egiten dutela une batez, eta, kuotaren arabera, gertatzen dela hegaluzetan aritzea, bukatzea, eta oraindik antxoa kuota amaitu gabe egotea. «Hori da aurten gertatu dena, adibidez. Kuota osatu gabe zegoela, eta antxoa egon dela irailean. Osatuta zegoela zirudien, baina Madrildik esan zuten falta zela oraindik apur bat».\nEta bada Itsas Etxea kofradiaren helburuetako bat halako nahasteak argitu eta jendeari «bertako» arrainaren balioa erakustea. Jartzen dutelako arrandegi askotan: «Herrialdeko antxoa». Baina ze herrialdetakoa? «Oraintxe daukaguna Portugalgoa da. Eta ez diot nik txarra dagoenik, baina Portugalgoa dela esan behar da», nabarmendu du Arozenak. Edo esatea: «Gaur goizean arraina erosi dut Pasaian». Baina nongoa? «Erosi duzulako Pasaian, baina berbera eros zenezakeen Cuencan».\nGunez aldatzeko garaia, eta aukera. Hiru eguneko ekaitzaren ostean, egun «pobrea» baitzen osteguna enkanterako eta erakusketarako. Eskerrak. Hango kaxak, etiketak, jendearen joanak, eta arrainen begiradak. Koadernoan apuntatzeko astia justu. Euskarazko etiketarik ez. Itzulpen lanak eginda. Badira batzuk: arrain zabalak, balezta arrainak, perloi beltzak, mihi arrainak, muxarrak, korrokoiak, barbarinak, berrugetak, muxumartinak, lentoiak... Sortaka daude banatuta lurrean, kaxetan sartuta. Sorta bakoitzaren zenbakia agertzen da txikizkarien enkanteko pantailan, arrainaren izena, eta itsasontziarena ere bai, batzuetan. Goitik beheraka hasten da prezioa. Sorta lortu nahi duenak —osorik, edo zati bat—, botoi baten bidez gelditzen du goitik beherako prezioaren abiadura. Oso behera egiten dute arrain mota batzuek, eta abiatu eta berehala gelditzen dituzte besteak. Mihi arraina da azken horietako bat. Emakumezkoa —asko dira txikizka erosten dutenen artean—, hurbildu da kaxara, begiratu du ongi etiketa, kendu du tentuz izotza eta hartu du eskuan arraina. Ameto eman dio. «Harrigarria da zenbat dakiten. Begirada bakarrarekin dakite ze kalitatekoa den arraina. Zuk begiratzen diozu, eta ez diozu ezer ikusten. Haiek begiratzen diote, eta esaten dute batzuetan: 'Arrain hori itota dago'. Alegia, denbora gehiegi daramala hilda».\nEnkante bat, ahots gora\nPasaiako lonjan bi dira enkanteak: txikizkariena eta handizkariena. Lehenengo hori modu mekanizatuan egiten da, baina bigarrena, ez. Eta zirrara moduko bat eragiten du. Enkantearen arduradun bat dago, eta alboan du idazkari bat. Sorta bakoitza aurkezten du lehenengo, eta prezio batetik beheraka hasten da sekulako abailan kantuan bost zentimokako saltoak eginez. Erosleek gelditzen diote jarduna, «nik» ozen batekin. Guztiak ezagutzen ditu arduradunak. «Zuretzat. Oso ondo. Hogei zentimo aurreztu dituzu», bota dio, umorez. Ez da beti arduradun bera. Eztarriek ere behar dute atsedena. Txandatzen joaten dira. «Handizka erosten dutenek hemen dituzte euren ordezkariak. Eta garrantzi handia dute. Prezioan asmatzea giltzarria da. Bestela, prezioz kanpora zoaz», azaldu du Arozenak. Txikizkako enkantean ez bezala, gizonak dira hemen ia denak. Maskarapean dute sakelakoa sartuta, eta kanpotik jasotako aginduak betez ari dira asko. Idazkariak jasotzen ditu datu guztiak. Dena gelditzen da erregistratuta.\nItsasargi bat kanpoan\nAmaitu da lonjako itsas bidaia. Botero tabernan da gosaria. Baina irteeran dago itsasargia: Jose Manuel Barreiro. Pasaiako kofradiako presidentea da izenez, baina Kalaberri itsasontziko arrantzalea izatez. «Igandean egin nituen 58 urte. Erretiroa hartuta egon nintekeen, baina gustatu egiten zaigu hau. Zer egingo diogu. Osasunez izorratuta, baina gustura».\nEgon liteke harekin arrantzaz hizketan. Aspertu gabe. Eta egiten du balantzea: «Itxialdi garaian oso gaizki ibili ginen. Arraina bota genuen. Desastre bat izan zen. Jendeak edozer gauza jan zuen. Ziur kontserbagileak aberastu zirela. Orain ez. Hobeto ari gara. Egonkortu dira prezioak».\nGoxo tratatzen ditu ezjakinak. «Hemen hamar lagun zaudete. Gutxi da. Baina hondar aleak dira. Jendeak jakin dezan nola funtzionatzen duen honek, eta zeri eman behar zaion balioa». Eta haienari balioa orain nortzuk ematen dioten garbi dauka: «Jendeak etxean geroz eta gutxiago kozinatzen du. Hori hala da. Beraz, gure arrainari balioa ematen diotenak oraintxe nortzuk dira? Jatetxeak». Eta aurrera begira, zer? Etorkizunik badu baxurako arrantzak? Mezu argia gazteentzat: «Gazteak ez dakit nik lanerako ote dauden, baina esan behar da arrantzatik bizi daitekeela. Lana egin behar dela? Bai. Gustatu egin behar zaizula? Bai. Baina disgustura jende askok egiten ditu beste lan batzuk ere».\nTF1 eta M6 kate pribatuek bat egingo dute\nNegoziazioak hasiko dituzte, eta datorren urtearen amaieran bat egitea gauzatzea espero dute. Erabateko nagusitasuna lortuko lukete Frantziako telebista pribatuan. Bi konpainien artean publizitate merkatuaren %70 inguru bereganatzen dute.\n«Deseraiki ahal izateko, zuritasuna onartu eta tratatu egin behar da»\nZuritasunaz indibidualki eta kolektiboki hausnartu behar dela uste du Gottliebek, orain arte eraikitakoa deseraikitzeko. Arrazismoa jasaten dutenen ahotsa entzutea ere garrantzitsua dela azpimarratu du.\nEurovisionen Palestinako bandera atera zutenen auzia, Filminen


Nurlu - Wikipedia, entziklopedia askea.\nAlain BAUDLOT (2014-2020)\n50° 00′ 24″ N, 3° 01′ 10″ E / 50.006666666667°N,3.0194444444444°E / 50.006666666667; 3.0194444444444Koordenatuak: 50° 00′ 24″ N, 3° 01′ 10″ E / 50.006666666667°N,3.0194444444444°E / 50.006666666667; 3.0194444444444\nAizecourt-le-Bas, Équancourt, Étricourt-Manancourt, Liéramont, Moislains, Sorel eta Templeux-la-Fosse\nNurlu Frantziako udalerria da, Somme departamenduan dagoena, Hauts-de-France eskualdean. 2013an 373 biztanle zituen.\n2007an Nurlu udalerrian erroldatutako biztanleak 373 ziren. Familiak 152 ziren, horien artean 36 pertsona bakarrekoak ziren (20 bakarrik bizi ziren gizonak eta 16 bakarrik bizi ziren emakumeak), 68 seme-alabarik gabeko familiak ziren, 36 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 170 etxebizitza zeuden, 150 familiaren etxebizitza nagusia ziren, 12 bigarren erresidentzia ziren eta 8 hutsik zeuden. Etxebizitza guzti hauek 170etxeak ziren. 150 etxebizitza nagusietatik 126 bere jabearen bizilekua ziren, 21 alokairuan okupaturik zeuden eta 3 doan lagata zeuden; 5 etxek bi gela zituzten, 18 etxek hiru zituzten, 33 etxek lau zituzten eta 94 etxek bost zituzten. 114 etxek euren parking plaza propioa zuten azpian. 67 etxetan ibilgailu bat zegoen eta 69 etxetan bat baino gehiago zituzten.\nNurlu udalerriko biztanleria-piramidea 2009an .\n2007an lan egiteko adina zuten pertsonak 238 ziren, horien artean 166 aktiboak ziren eta 72 inaktiboak ziren. 166 pertsona aktiboetatik 144 lanean zeuden (77 gizon eta 67 emakume) eta 22 langabezian zeuden (9 gizon eta 13 emakume). 72 pertsona inaktiboetatik 23 erretiraturik zeuden, 26 ikasten zeuden eta 23 "bestelako inaktibo" gisa sailkaturik zeuden.\n2009an Nurlu udalerrian 157 unitate fiskal zeuden, 391 pertsonek osaturik. Pertsona bakoitzeko diru-sarrera fiskalaren mediana urteko 16.264 euro zen.\n2007an zeuden 10 komertzioetatik, 2 erauzte enpresak ziren, 2 eraikuntza enpresak ziren, 2 ibilgailuen saltze eta konpontze enpresak ziren, 2 ostalaritza eta jatetxe enpresak ziren eta 2 administrazio publikoko enpresak ziren.\n2000. urtean Nurlu udalerrian 12 nekazaritza-ustiategi zeuden, 621 hektarea erabiltzen.\nLiéramont (2,4 km)\nAizecourt-le-Bas (2,8 km)\nSorel (3,0 km)\nFins (3,8 km)\nÉtricourt-Manancourt (4,0 km)\nGuyencourt-Saulcourt (4,3 km)\nMoislains (4,4 km)\nHeudicourt (4,6 km)\nLongavesnes (4,8 km)\nAizecourt-le-Haut (5,2 km)\nDriencourt (5,3 km)\nBNF: 15277077x (data)\nOrriaren azken aldaketa: 4 urtarrila 2020, 00:28.


Interaccio jardunaldia streaming bidez | Kulturagara\nInteraccio jardunaldia streaming bidez\nDuela aste batzuk kulturagara blogean Interacció jardunaldiaren berri eman genuen. Streaming bidez emititzen ari dira.\nEgun hauetan elkartu da Bartzelonan kultur arloko enpresa eta eragile ugari, kulturaren balio publikoaz hitz egiteko, beste gai askoren artean. Streaming bidez emititzen ari dira eta ostirala arte, ordenagailuan ikusteko eta jarraitzeko aukera dugu beraz.\nEMUN Katalunian izan da kulturako hainbat esperientzia biltzen »\n« Topaketak: Jardunbide egokiak kultur kudeaketan


Bertso Eguna 2007: ‘Aho zabalik’ - bizkaie.biz\nBertso Eguna 2007: ‘Aho zabalik’\nBizkaie! 2007-01-23 01:00 Bertsolaritzea\n2007ko urtarrilaren 27an, zapatuan, XXXVIII. Bertso Eguna antolatuko da Donostian. Era askotako hogeita hamahiru edizino ezagutu ditu Bertso Egunak (edo Bertsolari Egunak, bietara deitu izan jako eta) 1967an Uztapideri eskainitako haretatik hasita.\n2007ko urtarrilaren 27an, zapatuan, XXXVIII. Bertso Eguna antolatuko da Donostian. Era askotako hogeita hamahiru edizino ezagutu ditu Bertso Egunak (edo Bertsolari Egunak, bietara deitu izan jako eta) 1967an Uztapideri eskainitako haretatik hasita. Donostian eta San Sebastian Egunaren inguruan antolatu ohi da, bertako Kultur eta Turismo Ekintzetxearen babesagaz.\nLau atal edo aldi izango ditu ekitaldiak:\n12:00etan, Bertsoa kalez kale ‘Donostian Kantuz’ taldeagaz batera.\n17:15etan, Ongi etorria Kursaal atarian.\n18:00etan Kursaal-en, ‘Aho Zabalik’ jaialdia.\n21:00etan, afaria eta jaia.\nBertso Egunaren helburua garaian garaiko bertsolaritzearen isla izatea da besterik beste; baita ekarpenak egitea be. Bi alderdi horreei heldu nahi jake aurten be.\nBat-bateko sorkuntza eta komunikazinoa da bertsolaritzea. Salbuespenak salbuespen, bertsolaria bere soilean kokatu ohi da ikus-entzulearen aurrean, eta hitza ez beste bitartekorik barik liluratu ohi dau: magia, orekea, emozinoa, umorea, ironia… ikus-entzuleakaz komunikazinoa lortu eta konplizidade giroa sortzea da helburua. Kursaal lako aretoek eskaintzen dabezan baliabideak erabiliko dira emoitzarik oparoena atara guran.\n‘Jenteari kalean egingo deutsagu harrerea; Kursaalak eskaintzen deuskuzan aukerak jentea Aho Zabalik itxiko dauen ekitaldi eder bat egiteko erabiliko dogu, halaxe abesten dabez bertsoak gure bertsolariek eta holan itxi nahi dogu bertsozalea; bertsoak, berba jokoak, badauka magiatik, ilusionismotik, malabarismotik, arriskutik, umoretik… eta horretan artistak, gure bertsolariak. Ander Lipus aktorea izango dabe gidari. Gero, ohiko afariaren ostean, lagun-artean, bertso saio desbardinak eta jai giroa’.\nBertsoa Kalez Kale: Donostia Kantuz taldea eta bertsolariak.\nLekua: Kursaaleko ataria.\nOndo etorria: Sustrai Kolina eta Angel Mari Peñagarikano.\n2.2.- Aho zabalik itxiko zaituen ekitaldia\nLekua: Kursaaleko areto nagusian.\nBat-bateko saioa. Bertsolariak: Amaia Agirre, Amets Arzallus, Andoni Egaña, Sebastian Lizaso, Maialen Lujanbio, Jon Maia, Xabier Paya eta Xabier Silveira.\nBertso musikatuak: Unai Iturriaga, Igor Elortza eta Josu Zabala (musikagilea).\nKolaboratzaileak: Txan Magoa eta Aitor Agiriano (musikagilea)\nGidoia eta gaiak: Josu Goikoetxea, Asier Ibaibarriaga, Xabino San Sebastian eta Ander Lipus.\nGai-emailea, aurkezlea, aktorea: Ander Lipus.\n2.3.- Afaria eta jai Kursaalen\nLekua: Martin Berasategi Kursaal.\nBertsolariak: Jokin Sorozabal eta Xabier Amuriza, Onintza Enbeita, Iratxe Ibarra eta Oihane Perea (Emetik), Jexux Mari Irazu eta Aitor Mendiluze, Arkaitz Estiballes eta Etxahun Lekue, Eñaut Agirre, Aitor Atxega eta Imanol Kamio musikagileakaz. Iñaki Apalategi eta Aitor Sarriegi. Trikitilariak: Iñaki Larrañaga eta Gari Lizarraga.


Txalo urrunak | El Correo\nGazteei eskainitako programa izan arren, gaurko begiekin ikusita oso erritmo geldoa dauka Aplauso saioak\nSilvia Tortosa, Aplauso programa aurkezten. / Youtube\nROBERTO MOSO Lunes, 12 marzo 2018, 00:40\nGaueko ordu txikietan. Lo egin ezinik. Egongelara noa. Telebistako gaueko eskaintzan ez dut merezi duen ezer aurkitzen. Errepikapenak, igarleak, Estatu Batuetako ume hiltzaileak, estralurtarrak, nazien kontuak -harrigarria zenbatetan aurki daitezkeen bigarren mundu gerraren pasadizoak historia kanaletan-...\nBat batean Espainiako telebista publikoaren artxiboarekin egiten dut topo... 'El Hombre y la Tierra', 'Cañas y Barro', 'Curro Jimenez', 'Crónicas de un Pueblo', 'Cantares'... 'Fortunata y Jacinta'. Agian , egunen batean, horietako saio batekin gozatzeko gai izan nintzen. Gaur egun pantailan agertzen den irudiaren ikuste hutsak deprimitzen nau zeharo. Miaketan, azkenean, badago interesgarri izan daitekeen zerbait, morboagatik besterik ez bada ere: 'Aplauso', 1979. urteko ale bat. Begirada bat botako diot.\nAurkezpeneko sarrera esanguratsua da oso. Programaren lantalde osoa bere zereginak erakusten: argiztapena, koreografia, dekoratzaileak, zuzendaritza... Garai hartako sintonia 'modernoa' luzaroan entzuten den bitartean, lankide guztiak jo eta ke dihardutela ikusteko aukera eskaintzen digute.\nHurrengo irudietan, platoan dagoen jendetza txaloka. Txaloak errealizadore batek eraginda daudela nabaria den arren, berdin die. Txaloak luzatzen dira infinituraino, gaurko inongo programatan ikusezin izango zen legez.\nAzkenik Silvia Tortosa aurkezlea irribarretsu agertzen da saio horren edukiak zenbatuz: «Quincy Jonesen 'The Wiz' film musikalaren aurkezpena, Diana Ross protagonista izanik eta 'Jackson Five' taldeko txikienaren partaidetza nabarmenarekin, Michael Jackson izenekoa alegia; bideoklipetan Beatles taldeko partaide ohien nobedadeak, Paul McArtney eta George Harrisonenak hain zuzen; Umore atalean 'Arenas y Cal' bikoteak datorren mundu mailako futbol txapelketaren maskota epaituko dute: 'Naranjito'; portadan Miguel Gallardoren azken diskoaren aurkezpena; 'La Juventud Baila' lehiaketaren beste kanporaketa bat eta espainiar musikari eskaintzea gustuko dugun txokoan, indartsu datorren paregabeko beste artista bat: Isabel Pantoja».\nGazteei eskainitako programa izan arren, gaurko begiekin ikusita oso erritmo geldoa dauka saioak. Egia esan, inoiz ez nintzen oso aplausozalea izan, zenbait aldiz ikusle pasiboa izan nintzen, aukera gehiagorik ez zegoelako urte horietan, baina nahiko erritmo biziko programa zelakoan nengoen. Gaurko betaurrekoekin ikusia, ordea, deigarria da oso, zer patxadazko errealizazioa zeukan.\nAgertzen diren artista guztiek hiru kantu eskaintzen dituzte eta guztiekin elkarrizketak egiten dira. Nabaria da audientzien norgehiagoka oraindik ez dela hasi. Kate pribatuekin abeslariak -Talent-Showetan salbu- paradisutik kanporatuak izan ziren.\nIsabel Pantojaren agerpena zirraragarria da. Hor dago, hemeretzi urterekin, hortzak oraindik konpondu gabe, distira begietan, eszenatokian mugitzen, mundua jan nahi duen ausardiarekin... «Presume porque puede/ de su palmito/ el señoritooooo». Etortzeke zeuden Paquirri, Maria del Monte, Kiko Rivera, Julian Muñoz, kartzela... a zer zama izan daitekeen fama!\nOherako itzuleran Hertzainak taldeko abesti baten leloa burutik kendu ezinik: Nola aldatzen diren gauzak, kamarada!\nBidezkoa ala? Gutun Zuriaren edizio berria, Azkuna Zentroan


a) 2021eko abenduaren 31n 26 urte bete gabe izatea.\nEskatzaileek ikasketa espezializatuak egiteko proiektu bat aurkeztu behar dute, 2021-2022 ikasturtean egiteko.\nEskaerak aurkezteko epea 21 egun naturalekoa izango da, deialdi hau Gipuzkoako Aldizkari Ofizialean argitaratu eta hurrengo egunetik hasita, beraz, ekainaren 9an amaituko da.\nBekaren zenbatekoa, proiektuaren aurrekontuaren arabera finkatuko da. Gipuzkoako Foru Aldundiak gehienez 14.000 euro jarriko ditu.\nBeka bi zatitan ordainduko da:\n— Zenbateko osoaren zati bat beka ematerakoan, 2021 urtean.\n— Zenbateko osoaren beste zatia 2022 urtean, beka eman deneko ikasketak amaitu eta txostena aurkeztu ondoren; horretarako epea 2022ko azaroaren 30an amaituko da.\n0910/206/2021 (GAO 92, 2021-05-19). Ikusi OInarriak eta deialdia


Irekia Eusko Jaurlaritza - Gobierno Vasco :: Gobernu Kontseiluak lurralde historikoen artean gizarte-zerbitzuen funtsa banatzea onetsi du, 14.008.000 euroan (Gobernu Bilera 2019-07-16)\nGobernu Kontseiluak lurralde historikoen…\n<img src="https://www.irekia.euskadi.eus/uploads/cover_photos/55905/original/fotoconsejo.jpg" style="max-width:100%" alt="" />\nGobernu Kontseiluak 14.008.000 euroko gasturako baimena eman du, Gizarte Zerbitzuen Euskal Sistemaren Prestazio eta Zerbitzuen Zorroan aurreikusitako Gizarte Zerbitzuen Funtsa, 14.008.000 eurokoa, lurralde historikoen artean banatzeko. Horrela, Arabako Foru Aldundiari 2.294.510,40 euroko transferentzia egingo zaio, Bizkaiko Foru Aldundiari 7.061.432,80 eurokoa eta Gipuzkoako Foru Aldundiari 4.652.056,80 eurokoa.\nForu-aldundiek aipatutako kopuru horiek banatuko dituzte eta Gizarte Zerbitzuen Erakundeen arteko Organoak aldian behingo segimendua egingo du eta urtero Funtsaren betearazpenari buruzko txostena emango dio Finantza Publikoen Euskal Kontseiluari.\nGizarte Zerbitzuei buruzko Legeak xedatzen du egindako eskumen-banaketaren ondorioz dagokion finantza-doikuntza egitea euskal administrazio publikoen artean, finantza-nahikotasuna bermatzeko, Gizarte Zerbitzuen Euskal Sistemaren Prestazio eta Zerbitzuen Katalogoa hornitzeko autonomia-erkidegoaren mailan, foralean eta udal-mailan.\nLegeak gainera dio eskumenen birbanaketa horrek eta finantza-doikuntza horrek inolaz ere ezingo dutela ekarri murrizketarik indarrean sartzen den egunean dauden prestazio eta zerbitzuen intentsitate- eta estaldura-mailetan.\n2014an Gizarte Zerbitzuen Erakundeen arteko Organoan Gizarte Zerbitzuen Euskal Sistemaren Prestazio eta Zerbitzuen Zorroaren tramitazioaren esparruan lortutako akordioaren bidez, “Funts” edo erakundeen arteko finantzaketa-lankidetzarako formula bat sortzea aurreikusten da, foru- eta/edo udal-mailako gizarte-zerbitzuen arloan zerbitzu eta prestazio ekonomikoak finantzatzeko.\n2018ko urriko Finantza Publikoen Euskal Kontseiluaren bileran erabaki zen Aparteko Funtsa eratzea, 20.000.000 eurokoa, Euskal Autonomia Erkidegoko foru- edo udal-erakundeek egiten dituzten Zorroari buruzko Dekretuko prestazioak eta gizarte-zerbitzuak –berriak edo oso gutxi garatuta– hornitzeko beharrezkoak diren jarduketak finantzatzeko.\nFunts horri eginiko finantza-ekarpenak Eusko Jaurlaritzari dagozkio batetik, eta, bestetik, foru-aldundiei, koefiziente bertikalarekin proportzioan (% 70,04 eta % 29,96) eta horizontalarekin proportzioan (Araba % 16,38, Bizkaia % 50,41 eta Gipuzkoa % 33,21).


ETA: "Zauriak sendatu eta elkarrizketa eta akordiorako esparruak zabaltzeko unea da"\n2012-09-27\t0 0 Tweet\nGudari Egunaren harira idatzi du agiria ETAk.\nETAren agiria plazaratu du gaur Gara egunkariak. Gudari Egunaren harira idatzia, gatazka gainditzeko zabaltzen ari den "konponbide aukerarekin" eta, oro har, "askapen prozesuarekin erabateko konpromisoa" duela dio ETAk agirian. "Urteetako gatazkak ireki dituen zauriak sendatu eta elkarrizketa eta akordiorako esparruak zabaltzeko unea da, guztion artean bake egonkor eta iraunkorraren zutoinak eraikitzeko", gehitu du.\n"Konponbideari dagokionez, ez Espainiak ez Frantziak ez dute oraino urrats baikorrik egin", dio ETAk. "Debekuarekin isilarazi nahi dituzte herritarren protestak. Eta, eskaintza demokratikorik ezean, mehatxuarekin erantzuten diote etorkizuna askatasunean eraiki nahi duten herrien aldarriari".\n"Ibilbidean antzematen ditugun akatsak zuzentzeko eta hutsuneak gainditzeko egokitzapenak egitearekin batera, dagoeneko ageri zaizkigun eta etortzeke dauden erronka berriei erantzuteko prestatu behar da ezker abertzalea", jarraitzen du ETAK. "Horretarako, nazio eraikuntzarako indar berriak atxiki, lan moldeak findu, proposamen politikoekin asmatu eta antolakuntza bitarteko egokiak garatu behar ditugu guztion artean".


Gasteizen zehar, berdez eta morez. Berdintasuna da guztiok batzeko bidea\nEmakumeen Nazioarteko eguna dela eta, UNESCO Etxeak, Eusko Jaurlaritzako Etxebizitza, Herri Lan eta Garraio Sailarekin, Euskal Trenbide Sarearekin, Euskotrenekin Arabako Foru Alduandiarekin eta Green Capital Vitoria-Gasteizko Udalarekin, gonbitea egin nahi die gure bidaiariei, emakume zein gizonei, “Gasteizen zehar berdez eta morez” hitzaldira.\nHitzaldia Pilar Vega geografo urbanistak emango du (mugikortasun, garraio eta genero arloan aditua da), martxoaren 26an 12:00ean.\nPilar Vegak garraioaren eta mugikortasunaren inguruko hainbat lan eta azterlan egin ditu, bai eta generoaren gaineko argitalpenak ere, emakumeak eta mugikortasuna batera lantzen dutenak. Gaur egun, lurraldearen eta garraioaren plangintzaren inguruan dihardu.\nHitzaldiaren helburua da Gasteizko hiritarren gizarte-sentsibilizazioa handitzea iraunkortasunaren eta genero-berdintasunaren balioekiko, eta horrekin batera ekofeminismoaren balioak ezagutaraztea, gure garaiko ingurumen- eta gizarte-premiei erantzuteko modu bat baita.\nEkintza berean, gainera, Euskotrenek bere Berdintasunerako 2. plana aurkeztuko du, iraunkortasunaren eta berdintasunaren alde duen konpromisoaren eta erronkaren adierazle. Etxebizitza, Herri Lan eta Garraio Sailak, ETS-k eta Euskotrenek lan handia egiten dute ingurumen-kalitatea, eraginkortasun ekonomikoa eta gizarte-ekitatea lortzeko, eta mugikortasuna eta irisgarritasuna berdintasunez gauzatzeko aukera ematen duen garraio publikoa sustatzen dute.\nEguna: 2012 martxoaren 26an\nLekua: Europa Biltzar Jauregia. Gasteiz\nEusko Jaurlaritzako Etxebizitza, Herri Lan eta Garraio Saila\ne-posta: kultura@unescoetxea.org ; tfna.: 94 427 64 32


Covidaren ondoriei aurre egiteko laguntzak «gainerako euskerazko komunikabideei» zabaltzea eskatu dio Hekimenek Jaurlaritzari - Urumea - Kronika.eus\nCovidaren ondoriei aurre egiteko laguntzak «gainerako euskerazko komunikabideei» zabaltzea eskatu dio Hekimenek Jaurlaritzari\nKronika - Erredakzioa 2021-11-25 10:59\nPandemiak eragindako kalteak arintzeko, zenbait komunikabideri emango die laguntza Eusko Jaurlaritzak. Hekimen Euskarazko Hedabideen Elkarteak nabarmendu du, «komunikabide guztion biziraupena zaildu» duela Covid-19ak, «ez bakar batzuena soilik».\nCovid-19ak eragindako kalteak arintzeko asmoz, dirulaguntzak emango dizkie Eusko Jaurlaritzak, zenbait hedabideri: El Correo (1,6 milioi euro), El Diario Vasco (747.535 euro), Deia (558.126 euro), Gara (305.580 euro), Berria (290.427 euro), Noticias de Gipuzkoa (171.731 euro) eta Noticias de Alava (113.645 euro) egunkariek; eta Cadena Ser (520.244 euro), Nervion irratia (224.765 euro), Cope (174.256 euro), Onda Cero (123.747 euro), Onda Vasca (73.238 euro), Herri Irratia (25.254 euro), Radio 7 (22.729 euro) eta Bizkaia irratia (40.000 euro) irratiek.\nBaina laguntza horiek, euskerazko gainerako komunikabideei zabaltzea eskatu du Hekimenek, Euskarazko Hedabideen Elkarteak, prentsa ohar baten bitartez. Hona hemen prentsa oharra osorik:\n«Covid-19ak eragindako pandemiaren ondorioak latzak izaten ari dira komunikabideen eremuan eta, noski, baita euskarazko hedabideen kasuan ere. Pandemia hasieran egin genuen azterlanak argi erakutsi zuen, besteak beste, publizitatean jaitsiera nabarmena jasaten ari garela edota harpidetzetan ere murrizketa gertatzen ari dela. Eta horri guztiari pandemia zeharka eragiten ari den bestelako ondorioak ere gehitu behar zaizkio (paperaren, argindarraren edota erregaien garestiztea). Diru-sarrerak murrizten ari diren bitartean, gastuak handitzen ari dira eta horrek asko zailtzen du komunikabideen biziraupena. Hori da komunikabideen egoera, baina guztiona, ez bakar batzuena soilik. Ondorioz, ez da ulertzen Jaurlaritzak laguntza hauek komunikabide jakin batzuetara soilik bideratzea. Are gehiago, bere garaian, azterlanaren emaitzekin batera, euskarazko komunikabideetan pandemiaren ondorioak leuntzeko neurriak ere eskatu genituenean.\nHonegatik guztiagatik, Hekimen elkartetik Eusko Jaurlaritzari eskatzen diogu Covid-ak eragindako kalteak arintzeko helburuz onartutako laguntza hauek euskarazko gainerako komunikabideei ere zabaltzea».


Proyectos destacados HOME, Proyectos Innovación Social, PROYECTOS PRINCIPALES INNOVACIÓN SOCIAL // 30 ekaina, 2014\nBOOSTING THE IMPACT OF SOCIAL INNOVATION IN EUROPE THROUGH ECONOMIC UNDERPINNINGS proiektuaren asmoa da gizarte berrikuntzaren dimentsio ekonomikoak ulertzea, eta kontzeptu, eredu eta tresna berriak sortzea, arduradun politikoentzat... Read more\nBOOSTING THE IMPACT OF SOCIAL INNOVATION IN EUROPE THROUGH ECONOMIC UNDERPINNINGS proiektuaren asmoa da gizarte berrikuntzaren dimentsio ekonomikoak ulertzea, eta kontzeptu, eredu eta tresna berriak sortzea, arduradun politikoentzat, berritzaileentzat, inbertsiogileentzat eta bitartekarientzat. Proiektua Europar Batasuneko VII. Esparru Programak finantzatzen du, eta 11 bazkidez osatutako partzuergo bat garatzen ari da, Westfaliako Unibertsitateak gidatuta.\nProiektuaren helburua da «Gizarte Berrikuntzaren inpaktua bultzatzea, oinarri ekonomikoen bitartez», bederatzi lan multzok osatzen dute, eta SINNERGIAK Social Innovation UPV/EHUk horietako 4tan parte hartuko du: Gizarte Berrikuntzaren kontzeptuak sendotzeko garapena (WP4), Gizarte Berrikuntzaren neurketa ekonomikoa (WP5), Komunikazio estrategikoa eta barreiadura (WP8) eta Proiektuaren kudeaketa.\nSIMPACTen diziplina askoko ikuspegi teorikoak eta metodologikoak aurrera egiten du teknikaren ezagutzan eta gaur egungo egoeran, hauen bitartez:\n• Gizarte berrikuntzaren dimentsio ekonomikoen gaineko eredu teoriko bat lantzea, bizitza ziklo osoan.\n• Dimentsio ekonomikoei buruzko ezagutza enpiriko berriak sortzea, arrakasta izan duten zein arrakasta gutxiago izan duten kasuen gaineko azterketa aberats eta teorikoki informatu baten bitartez.\n• Gizarte berrikuntzaren eragin ekonomikoa baldintzatzen duten gidarien eta oztopoen azterketa, eta hura eskalatzeko eta hedatzeko palankak.\n• Gizarte berrikuntzak neurtzeko adierazleak eta eragin soziala eta ekonomikoa neurtzeko metodoak garatzea.\n• Politika publikoak hobetzeko moduak, tresnak eta jarraibideak.\n• Prospektibako ezagutzak sortzea, eragileetan oinarritutako modelaketaren eta hipotesien lanketaren bitartez.


«Ur-marka» GARAn | Katakrak\nVeneziari begirada bat, Veneziaz harago ulertzeko\nXX. mendeak eman duen poeta handienen artean sailkatua askorentzat, Joseph Brodsky Nobel saridunaren «Ur-marka. Veneziari buruzko saiakera» euskarara ekarri du Katakrak argitaletxeak. Ez da bidaia liburu bat, ez eta gida bat ere. Autoreari Venezian inspirazioz sortzen zitzaizkion idatziak dira, urtez urte jaso eta esanahiz bete zituenak.Joseph Brodsky poetaren ‘Ur-marka’ saiakera euskaraz irakur daiteke aurrenekoz\nJaiotzez errusiarra zen Joseph Brodsky poeta (San Petesburgo, 1940-Brooklyn, 1996), baina Sobietar Batasunetik kanporatua izan zen eta Ameriketako Estatu Batuetan ezarri zuen bere bizilekua. Ama hizkuntzan idazten zuen poesia, eta ingelera prosa, ez fikzioa eta saiakera idazteko baliatzen zuen. Orain euskaraz ere irakurri ahal izango da.\nIdazleak 1972. urtean bisitatu zuen aurreneko aldiz Venezia eta, geroztik, urtero urtero, hogei urtez, mantendu zuen ohitura. Neguan egiten zuen. Ez zuen beste urtaro batean ezagutu. Egonaldi haietan begirada pausatzen zuen, ikusi, idatzi, hausnartu. Consorzio Venezia Nuova erakundeak egindako enkargua medio idatzi zuen 1989. urtean ‘Fondamenta degli Incurabili’, asteazken honetan Katakrak argitaletxeak ‘Ur-marka. Veneziari buruzko saiakera’ izenburuarekin aurkeztu duen liburua.\nEuskarara Rikardo Arregi Diaz de Herediaren itzulpenari esker iritsi da. Ohartarazi duenez, honakoa ez da bidai liburu bat, ez eta Veneziatik barrena bidaiatu ahal izateko gida liburu bat ere. Zalantzak azaldu ditu Venezia bera ote den gai nagusia adieraztean. Finean, Venezia delako eszenatokia eta denbora eta urari buruz aritzeko aitzakia. Brodskyrentzat biak sinonimoak dira obra honetan.\n«Nola Venezian denbora bera ikuspegi bilakatu den. Bizitza, heriotza, arbasoek utzitakoa, gure ezereza… Eta orduan esango dut agian begirada dela gai nagusia», esan du itzultzaileak.\n«Veneziarrek inoiz egiten ez duten gauza bakarra gondolaz ibiltzea da», jaso zuen poetak saiakera honetan. Zeren orriotan ez da hainbeste Venezia ezagutzea baizik eta haien begirada, eta bizimodua ulertzeko moduak aletzea. Baina ez hori bakarrik. Umore handia topatuko du irakurleak, eta konturatuko da ezkon bidaietarako baino, Brodskyk dibortziondoko bidaietarako gomendatzen zuela.\nHitzatzea Angel Erro idazleak egin du. Onartu duenez, liburu honetara ailegatu berria da, ez ordea errusiarraren poemetara. Arregik berak gomendatu ziolako irakurri zuen obra, bestela ez zegoela horretarako tentatua erantsi du. «Poeten prosazko liburuekin ez naiz gehiegi fidatzen», justifikatu du.\nMetafora, azken orrietaraino\nOndo ezagutzen zuen Venezia Brodskyk. Bertan «inspirazioz sortzen zitzaizkionak idatzi zituen urtez urte, horiek aberasten joan zen, eta esanahiez bete zituen», esan du Errok. Obra honek egilearen aurrean ispilu moduko bat bezala funtzionatu zuen, izan ere, Hedoi Etxarte editorearen aburuz, «idazle honek dituen arima guztiak agertzen dira Veneziaz hitz egiten duenean».\n«Ura denbora da» metafora berreskuratu du Errok. Hori bezelako metaforak eta beste batzuk azken orrietaraino eraman zituen Brodskyk obra honetan, «poesian sinplea den gauza batekin» sakonagoak direnak ulertzen laguntzeraino, mirestu dio.\nKlasikoentzat abangoardista zen, eta abangoardistentzat, klasikoa. «Denetarik leporatu didate, eguraldia ezik», esan omen zuen behin. Eta bere jatorriaz galdetuta («Zu zer zara, errusiarra, edo amerikarra?»), hala erantzun zuen: «Judua naiz, poeta errusiarra, saiogile ingelesa, eta herritar estatu batuarra». Honek, akaso, azaltzen du poeta izateaz gain, Joseph Brodskyk tokiari buruzko gogoeta asko egin izana.\nParasitismoa leporatuta zigortu zuten aurrena, eta, azkenik, Sobietar Batasunetik behin betiko alde egitera derrigortu zuten 1972. urtean. Joseph Brodskyren obretan, ordea, ez dugu ez erbestearen etika ezta estetika ere topatuko.